Liite 1 - Strategiset tehtävät 2.5.2017

[Johtaminen 3](#_Toc481484924)

[1. Valtion ylimmän johdon toimintaedellytysten turvaaminen 3](#_Toc481484925)

[2. Valtion ylimmän johdon tilannekuvan ylläpitäminen 3](#_Toc481484926)

[3. Viestinnän toimivuus 3](#_Toc481484927)

[Kansainvälinen toiminta 4](#_Toc481484928)

[4. Suomen toiminta Euroopan unionissa, EU-asioiden kansallisen valmistelun ja käsittelyn sekä yhteisvastuun ja keskinäisen avunannon turvaaminen 4](#_Toc481484929)

[5. Yhteyksien ja yhteistyön kehittäminen ulkovaltojen ja keskeisten kansainvälisten toimijoiden kanssa 5](#_Toc481484930)

[6. Kansainvälinen kriisinhallinta, ja humanitaarinen avustus- ja pelastustoiminta 5](#_Toc481484931)

[7. Suomen kansalaisten ja Suomessa pysyvästi asuvien ulkomaalaisten suojelu ja avustaminen ulkomailla 6](#_Toc481484932)

[8. Suomen ulkomaankaupan sujuvuuden ja häiriöttömyyden varmistaminen 6](#_Toc481484933)

[Puolustuskyky 7](#_Toc481484934)

[9. Suomen sotilaallinen puolustaminen 7](#_Toc481484935)

[Sisäinen turvallisuus 7](#_Toc481484936)

[10. Oikeusturvajärjestelmän toimintakyvyn turvaaminen 7](#_Toc481484937)

[11. Vaalien toimeenpano ja demokratian edellytysten turvaaminen 8](#_Toc481484938)

[12. Yleisen järjestyksen ja turvallisuuden ylläpitäminen 9](#_Toc481484939)

[13. Rajaturvallisuuden varmistaminen 9](#_Toc481484940)

[14. Toimitusketjujen turvallisuuden ja tavaraturvallisuuden varmistaminen 10](#_Toc481484941)

[15. Väestön suojaaminen 11](#_Toc481484942)

[16. Meripelastustoimen suorituskyvyn varmistaminen 11](#_Toc481484943)

[17. Hätäkeskustoiminta 12](#_Toc481484944)

[18. Pelastustoimen ylläpito 13](#_Toc481484945)

[19. Maahanmuuton hallinta 13](#_Toc481484946)

[20. Laajamittaisen maahanmuuton hallinta 14](#_Toc481484947)

[21. Ympäristövahinkojen torjunta ja ennaltaehkäisy 15](#_Toc481484948)

[22. Biologisiin uhkiin varautuminen 16](#_Toc481484949)

[23. Säteilyvaaratilanteiden estäminen ja niihin varautuminen 17](#_Toc481484950)

[24. Kemikaaliuhkiin varautuminen 17](#_Toc481484951)

[Talous, infrastruktuuri ja huoltovarmuus 19](#_Toc481484952)

[25. Taloudellisten voimavarojen hankkiminen ja kohdentaminen sekä henkilövoimavarojen varmistaminen 19](#_Toc481484953)

[26. Rahoitusjärjestelmän toiminnan turvaaminen 19](#_Toc481484954)

[27. Julkisen hallinnon ICT-infrastruktuurin ja digitaalisten palvelujen turvaaminen 20](#_Toc481484955)

[28. Sähköisten viestintäpalveluiden käytettävyyden ja saatavuuden varmistaminen 21](#_Toc481484956)

[29. Vakuutustoiminnan turvaaminen 22](#_Toc481484957)

[30. Polttoainehuollon turvaaminen 23](#_Toc481484958)

[31. Voimahuollon turvaaminen 24](#_Toc481484959)

[32. Sää-, meri- ja olosuhdepalveluiden saatavuuden varmistaminen 24](#_Toc481484960)

[33. Liikennepalveluiden käytettävyyden ja saatavuuden varmistaminen 25](#_Toc481484961)

[34. Liikenne- ja viestintäverkkojen turvallisuuden ja toimintavarmuuden varmistaminen 26](#_Toc481484962)

[35. Suomen huoltovarmuuteen ja ulkomaankauppaan liittyvien kuljetusten jatkuvuuden varmistaminen 26](#_Toc481484963)

[36. Sosiaali- ja terveydenhuollon tietojärjestelmien toimivuuden sekä keskeisten tarvikkeiden saatavuuden turvaaminen 27](#_Toc481484964)

[37. Ympäristön muutosten havainnointi ja seuranta sekä muutoksiin sopeutuminen ja niistä aiheutuvien uhkien torjunta 28](#_Toc481484965)

[38. Jätehuollon turvaaminen 29](#_Toc481484966)

[39. Rakentamisen turvaaminen 30](#_Toc481484967)

[40. Asumisen turvaaminen 31](#_Toc481484968)

[41. Vesihuollon turvaaminen 31](#_Toc481484969)

[42. Tulvariskien hallinta ja patoturvallisuuden valvonta 31](#_Toc481484970)

[43. Työvoiman saannin turvaaminen 32](#_Toc481484971)

[44. Koulutus- ja tutkimusjärjestelmän ylläpitäminen 33](#_Toc481484972)

[45. Elintärkeän teollisuus- ja palvelutuotannon turvaaminen 33](#_Toc481484973)

[46. Ruokahuollon turvaaminen 34](#_Toc481484974)

[47. Päivittäistavarahuollon turvaaminen 35](#_Toc481484975)

[Väestön toimintakyky ja palvelut 35](#_Toc481484976)

[48. Väestön viimesijaisen toimeentulon turvaaminen 35](#_Toc481484977)

[49. Sosiaali- ja terveydenhuollon palvelujen turvaaminen 36](#_Toc481484978)

[50. Varhaiskasvatuksen, koulutuksen ja osaamisen ylläpitäminen 37](#_Toc481484979)

[Henkinen kriisinkestävyys 38](#_Toc481484980)

[51. Kulttuuripalvelujen ylläpitäminen ja kulttuuriomaisuuden suojelu 38](#_Toc481484981)

[52. Hengellisen toiminnan edellytysten turvaaminen 39](#_Toc481484982)

[53. Nuorisotyön ja -toiminnan sekä liikunnan kansalaistoiminnan ylläpitäminen 39](#_Toc481484983)

[54. Luottamuksen säilyttäminen viranomaisen toimintaan ja yhteiskuntaan 40](#_Toc481484984)

[55. Viestintä 41](#_Toc481484985)

[56. Syrjäytymisen ja eriarvoisuuden ehkäiseminen 41](#_Toc481484986)

[57. Vapaaehtoistoiminnan edistäminen 42](#_Toc481484987)

[58. Väestön toipuminen 43](#_Toc481484988)

# Johtaminen

## Valtion ylimmän johdon toimintaedellytysten turvaaminen

Vastuuministeriö: VNK

Tehtävän kuvaus ja tavoite

Valtioneuvoston päätöksenteko varmistetaan sopimalla valtioneuvoston yleisistunnon, tasavallan presidentin esittelyn, ministerivaliokuntien sekä hallituksen epävirallisten neuvottelujen kokoontumisien ajankohdat ja paikat sekä huolehtimalla riittävästä tiedonkulusta kokousten välillä. Tavoitteena on mahdollistaa joustava ja nopea päätöksentekovalmius. Poikkeusjärjestelyistä tiedotetaan oikea-aikaisesti sovittujen toimintamallien mukaisesti.

Toimintamalli

Valtioneuvoston yhteistoimintaa eduskunnan ja tasavallan presidentin kanssa toteutetaan lainsäädännön edellyttämällä tavalla ja sovittujen yhteistoimintakäytäntöjen mukaisesti. Tarvittavien toimitilojen sekä teknisten järjestelmien ja tukiorganisaatioiden asianmukaisesta toiminnasta ja kehittämisestä huolehditaan. Valtioneuvoston kanslia vastaa valtioneuvoston yhteisen tilannekuvan kokoamisesta ja häiriötilanteiden hallinnan yleisestä yhteensovittamisesta sekä valtioneuvoston yhteisestä poikkeusoloihin ja häiriötilanteisiin varautumisesta. Valtioneuvoston reagointikykyä nopeasti kehittyviin ja moniulotteisiin häiriötilanteisiin kehitetään yhteisellä säännöllisellä koulutus- ja harjoitustoiminnalla.

## Valtion ylimmän johdon tilannekuvan ylläpitäminen

Vastuuministeriö: VNK, kaikki ministeriöt

Tehtävän kuvaus ja tavoite

Valtionjohdon tilannekuvan ylläpitäminen on valtioneuvoston kanslian strateginen tehtävä. Valtioneuvoston tilannekeskus tuottaa ennakoivaa ja reaaliaikaista tilannekuvaa valtionjohdon käyttöön päätöksenteon tueksi. Tilannekuvatoiminnan tehtävänä on varmistaa, että valtionjohdon käytettävissä on ajantasainen ja analysoitu turvallisuustilannekuva kaikissa olosuhteissa.

Toimintamalli

Ministeriöiden ja toimivaltaisten viranomaisten tilannekuvan toimintamalleja ja tietoteknisiä sekä ratkaisuja ja analyysitoimintoja yhtenäistetään nopean ja tietoturvallisen tiedonvälityksen takaamiseksi. Tiedonhankinnan ja tilannekuvan muodostamisen yhteistyötä tiivistetään ja harjoitellaan tarvittaessa viestintä huomioiden. Kansallisissa järjestelyissä hyödynnetään yhteistoimintaa EU:n ja muiden kansainvälisten toimijoiden kanssa.

## Viestinnän toimivuus

Vastuuministeriö: VNK, kaikki ministeriöt

Tehtävän kuvaus ja tavoite

Tuetaan valtioneuvoston toimintaa ja päätöksentekoa viestinnällisin keinoin. Tähän liittyvät viestinnän johtaminen, viranomaisten välisen viestinnän yhteensovittaminen, luotettava ja ajantasainen viestintä kansalaisille, medialle ja keskeisille sidosryhmille sekä jokaiselle ministeriölle kuuluva vastuu hallinnonalaansa liittyvästä viestinnästä. Ylläpidetään ja vahvistetaan kansalaisten henkistä kriisinkestävyyttä viestinnällisin keinoin. Informaatiovaikuttamiseen varaudutaan ja vastataan viranomaisten ja keskeisten sidosryhmien tiiviillä yhteistyöllä.

Toimintamalli

Kriisiviestintään varataan ja koulutetaan riittävästi henkilöstöä valtionhallinnossa. Viestinnän kehittämisen painopisteet: strateginen viestintä, palvelut ja välineet. Lisäksi kehitetään kriisijohtamista sekä viestintää tukevaa tutkimustoimintaa sekä hallinnon tukena toimivien yritysten, yhteisöjen ja järjestöjen viestintävalmiuksia häiriötilanteissa ja poikkeusoloissa kehitetään edelleen koulutuksella ja harjoittelemalla. Keskeistä on eri toimijoiden kykyä havaita, analysoida ja vastata nopeasti informaatiovaikuttamiseen.

# Kansainvälinen toiminta

## Suomen toiminta Euroopan unionissa, EU-asioiden kansallisen valmistelun ja käsittelyn sekä yhteisvastuun ja keskinäisen avunannon turvaaminen

Vastuuministeriö: VNK, kaikki ministeriöt

Tehtävän kuvaus ja tavoite

Varmistetaan Suomen kansallisen EU-koordinaatiojärjestelmän toiminta siten, että se mahdollistaa oikea-aikaisen ja tehokkaan osallistumisen EU:n päätöksentekoon. Pääministeri johtaa valtioneuvoston toimintaa, huolehtii EU:ssa päätettävien asioiden valmistelun ja käsittelyn yhteensovittamisesta valtioneuvostossa ja edustaa Suomea Eurooppa-neuvostossa. Kukin ministeriö vastaa omaan toimialaansa kuuluvista EU-asioista. Valtioneuvoston kanslian EU-sihteeristö sovittaa yhteen EU:ssa päätettävien asioiden valmistelun ja käsittelyn.

Suomi on sitoutunut EU:n yhteisvastuuseen ja keskinäiseen avunantoon ja se voi antaa ja vastaanottaa apua, mukaan lukien sotilaallista apua, Yhdistyneiden Kansakuntien peruskirjan päämäärät ja periaatteet sekä muut kansainvälisen oikeuden säännöt huomioon ottaen. EU:n Lissabonin sopimukseen sisältyy yh-teisvastuulauseke (SEUT 222 artikla), jonka mukaan unioni ja sen jäsenmaat toimivat yhteisvastuun hen-gessä jos joku jäsenvaltioista joutuu terrori-iskun tai suuronnettomuuden kohteeksi ja pyytää tästä joh-tuen apua. Sopimukseen sisältyy myös keskinäisen avunannon velvoite (SEU 42 (7) artikla), jonka mukaan jäsenvaltioiden tulee antaa aseellisen hyökkäyksen kohteeksi joutuneelle jäsenvaltiolle apua kaikin käy-tettävissään olevin keinoin. Kansainvälisessä avunannossa ja avun vastaanottamisessa eri ministeriöiden ja muiden keskeisten toimijoiden, kuten Punaisen Ristin kanssa tehtävä yhteistyö on keskeisellä sijalla.

Toimintamalli

EU:n toimielinten ja Suomen välistä yhteistyötä tiivistetään häiriö- ja kriisitilanteiden ennakoimiseksi, ennaltaehkäisemiseksi ja hallintakyvyn kehittämiseksi. Suomen kannalta on oleellisen tärkeää jatkaa EU:n kehittämistä tavalla, joka varmistaa unionin yhtenäisyyttä. Unionin sisäistä ja ulkoista turvallisuutta on vahvistettava. EU-tason koordinoinnin tarvetta ja toteuttamistapaa keskinäisen avunannon lauseketta sovellettaessa tulisi jatkossa tarkastella.  Jäsenvaltioilla on käytettävissään myös muita useita yhteistyöhön tai yhteisvastuullisuuteen perustuvia järjestelyjä vakavien häiriö- ja kriisitilanteiden varalta, kuten yhteisvastuulauseke. EU:n terveysturvakomitea (HSC) ja Euroopan tautivirasto (ECDC) tukevat jäsenmaita riskiarvioilla erityisesti biologisissa häiriötilanteissa. Kansalliset valmiudet osallistua täysipainoisesti EU-yhteistyöhön häiriö- ja kriisitilanteissa varmistetaan. Suomen on kyettävä tarvittaessa nopeaan päätöksentekoon.

Vaikutetaan aktiivisesti EU:n poliittisen kriisitoiminnan integroitujen järjestelyjen (IPCR) kehittämiseen niin, että EU kykenee toiminnallaan tehokkaasti tukemaan jäsenvaltioitaan kriisitilanteiden hallinnassa. Valtioneuvoston tilannekeskus toimii Suomen yhteyspisteenä IPCR:n ja EU:n pelastuspalvelumekanismin käyttöön liittyvissä tilanteissa.

## Yhteyksien ja yhteistyön kehittäminen ulkovaltojen ja keskeisten kansainvälisten toimijoiden kanssa

Vastuuministeriö: UM, kaikki ministeriöt omilla toimialoillaan

Tehtävän kuvaus ja tavoite

Suomi ylläpitää ja kehittää kansainvälisiä yhteyksiä ja yhteistyötä ulkovaltojen ja keskeisten kansainvälisten toimijoiden kanssa. Kansainvälisen tilannekuvan jatkuvalla ylläpidolla ja kahden- ja monenvälisellä yhteityöllä Suomi tukee kansainvälistä, lähialueensa sekä omaa kansallista turvallisuutta ja vakautta.

Toimintamalli

Ulkoasiainministeriö yleisesti, ja muut ministeriöt omilla toimialoillaan, huolehtivat kansainvälisestä toiminnasta ja yhteistyöstä. Tehtävän toteuttamiseksi ulkoasiainministeriö ylläpitää ja kehittää oikein mitoitettua ja sijainniltaan tarkoituksenmukaista tehokasta ja asiantuntevaa edustustoverkostoa. Asemamaidensa viranomaisiin pidettävien yhteyksien lisäksi edustustot toimivat läheisessä yhteistyössä etenkin EU:n ulkosuhdehallinnon, muiden unionin jäsenmaiden ja pohjoismaisten edustustojen kanssa. Elinkeinoelämä ja järjestöt osallistuvat tiedon kokoamiseen ja välittämiseen viranomaisille, ja päinvastoin. Kansainväliset järjestöt, erityisesti WHO, välittävät tietoja terveysuhista jäsenmaille. WHO:n jäsenmaita sitova Kansainvälinen terveyssäännöstö (IHR2005) antaa WHO:lle toimivallan jäsenmaiden ohjaamiseen terveyshätätilanteissa väestön suojelemiseksi sekä liikenteelle ja kaupalle aiheutuvan tarpeettoman haitan ehkäisemiseksi.

## **Kansainvälinen kriisinhallinta, ja humanitaarinen avustus- ja pelastustoiminta**

*Vastuuministeriö: UM, PLM, SM, VNK, STM*

Tehtävän kuvaus ja tavoite

Suomi osallistuu kansainvälisiin sekä siviili- että sotilaallisiin kriisinhallintaoperaatioihin kokonaisvaltaisen kriisinhallinnan periaatteiden mukaisesti. Kansainvälisillä kriisinhallintaoperaatioilla pyritään ennaltaehkäisemään, ratkaisemaan ja rajoittamaan kriisejä niiden syntysijoilla. Kriisinhallintatoimilla pyritään myös ehkäisemään mm. laajojen muuttoliikkeiden syntyminen ja terrorismin leviäminen. Sotilaallisella kriisinhallinnalla kehitetään samalla puolustusvoimien omia suorituskykyjä ja valmiuksia. Suomi toimii kriisinhallintatoiminnassa sen puolesta että naiset osallistuvat entistä laajemmin rauhan ja turvallisuuden rakentamiseen. Suomi antaa humanitaarista apua ja osallistuu avustus- ja pelastustoimintaan. Humanitaarisen avun kautta tarjotaan akuuttia apua kriisien ja katastrofien uhreille, kiinnittäen huomiota erityisesti haavoittuviin ryhmiin. Humanitaarisen avun antaminen ja vastaanottaminen, sekä avun kohdentaminen tapahtuu avun tarpeen perusteella humanitaarisia periaatteita noudattaen.

Toimintamalli

Kriisinhallinnan kokonaisvaltaista lähestymistapaa edistetään hallinnonalojen (UM, PLM, SM) kesken tehtävällä ns. kolmikantayhteistyöllä. Ulkoasiainministeriö johtaa tähän liittyvää strategisen tason koordinaatioryhmää. Päätöksessä Suomen osallistumisesta kriisinhallintaan ja osallistumisen lopettamisesta huomioidaan laki siviilihenkilöstön osallistumisesta kriisinhallintaan. Kriisinhallinnassa, humanitaarisessa avussa ja pelastustoiminnassa yhteistyötä tehdään Kriisinhallintakeskuksen (CMC Finland), STM:n hallinnonalan, sekä kansainvälisten järjestöjen ja kansalaisyhteiskunnan kanssa. Järjestöistä erityisesti Punainen Risti ja sen katastrofivalmiusyksiköt, materiaalinen valmius ja henkilöresurssit ovat kotimaan kriisitilanteissa viranomaisten tukena ja toimivat avun vastaanotossa ja sen antamisessa liikkeen itsenäisen roolin mukaisesti. Hallinnonalojen ja muiden toimijoiden hyvin sujuvalla yhteistyöllä varmistetaan, että sotilaallinen ja siviilikriisinhallinta, kehitysyhteistyö ja humanitaarinen apu on koordinoitua parhaan mahdollisen yhteisvaikutuksen ja kestävien tulosten aikaansaamiseksi.

Suomi osallistuu aktiivisesti myös kansainväliseen humanitaariseen avustus- ja pelastustoimintaan. Humanitaarisessa avustus- ja pelastustoiminnassaan viranomaiset tekevät yhteistyötä kiinteästi YK -järjestelmän eri osien, Euroopan unionin pelastuspalvelumekanismin ja erilaisten hallituksista riippumattomien avustusjärjestöjen sekä toisten valtioiden kanssa. Suomen muille maille tai kansainvälisille järjestöille osoittama tuki ja avunanto välitetään käyttämällä näitä tilanteeseen soveltuvia kansainvälisiä kanavia. Samoja kanavia käyttäen Suomi voi tarvittaessa pyytää pelastustoimintaan kansainvälistä apua.

## Suomen kansalaisten ja Suomessa pysyvästi asuvien ulkomaalaisten suojelu ja avustaminen ulkomailla

Vastuuministeriö: UM

Tehtävän kuvaus ja tavoite

Pidetään yllä valmiutta suojella ja avustaa suomalaisia yhteisöjä, Suomen kansalaisia ja konsulipalvelulaissa mainittuja ulkomaalaisia heidän tarvitessa suojelua ja avunantoa maamme rajojen ulkopuolella.

Toimintamalli

Riittävää konsulaarista palvelu- ja toimintakykyä sekä toimivaa päivystys- ja hälytysjärjestelmää pidetään yllä. Edustustoilla tulee olla ajantasaiset valmius- ja evakuointisuunnitelmat sekä toimivat yhteydet asemamaansa viranomaisiin sekä Pohjoismaiden, EU-maiden ja EU:n edustustoihin. Valtionhallinnossa keskeiset yhteistyötahot ovat VNK, SM, STM ja näiden ministeriöiden alaisuudessa toimivat sektoriviranomaiset. Lisäksi pidetään yhteyttä elinkeinoelämän toimijoihin ja järjestöihin, kuten Punaiseen Ristiin avuntarvitsijoiden avustamisessa. Yhteyttä pidetään tarpeen mukaan myös muiden maiden hallituksiin. Tietoliikenteellisen ratkaisuin varmistetaan että UM:llä on riittävä kapasiteetti vastaanottaa tietoa ja informoida väestöä.

## Suomen ulkomaankaupan sujuvuuden ja häiriöttömyyden varmistaminen

Vastuuministeriö: UM, TEM, MMM, LVM, VM

Tehtävän kuvaus ja tavoite

Varmistetaan väestön elinmahdollisuuksien ja elinkeinoelämän toiminnan kannalta välttämätön vienti ja tuonti kaikissa olosuhteissa.Suomi turvaa ulkomaankaupan edellytykset ja strategisten tuotteiden saatavuuden noudattaen EU:n yhteistä kauppapolitiikkaa koskevaa sääntelyä.

Toimintamalli

Turvallisuustilanteen vaatiessa viranomaiset neuvottelevat EU-maiden ja komission kanssa sellaisista kansallisista toimista, jotka vaikuttavat sisämarkkinoiden tai ulkomaankaupan muuhun toimintaan.

Poikkeustilanteissa (ml. mahdollisissa EU:n kauppapolitiikan häiriötilanteissa) vastuuviranomaiset ovat ulkoasiainministeriö, työ- ja elinkeinoministeriö, maa- ja metsätalousministeriö, liikenne- ja viestintäministeriö sekä valtiovarainministeriö ja Tulli. Nämä tahot toimivat kiinteässä yhteistyössä varmistaakseen kauppapolitiikan, Team Finland -toiminnan, ulkomaankaupan turvaamisen ja sisämarkkinoita koskevien ratkaisujen yhdenmukaisuuden Suomen tavoitteiden kannalta.

# Puolustuskyky

## Suomen sotilaallinen puolustaminen

Vastuuministeriö: PLM

Tehtävän kuvaus ja tavoite

Suomeen kohdistuva sotilaallinen voimankäyttö ja sillä uhkaaminen ennaltaehkäistään. Tarvittaessa Suomeen kohdistuva sotilaallinen hyökkäys torjutaan. Sotilaallisen avun vastaanottoon valmistaudutaan.

Toimintamalli

Toimintaympäristöön suhteutettu puolustusvalmius sekä suorituskykyisiin asejärjestelmiin ja laajaan reserviin perustuva sotilaallisten uhkien torjuntakyky ylläpidetään. Tehokkailla ja ajanmukaisilla järjestelmillä varustetuilla, kaikkien puolustushaarojen joukkoja sisältävillä välittömän valmiuden joukoilla pyritään ensisijaisesti estämään tilanteen kiristyminen sotilaallisen voiman käytöksi Suomea kohtaan. Tilanteen vaatiessa muodostetaan puolustuksen painopiste ja torjutaan hyökkäys Suomeen. Pitkittyneessä tai laajentuvassa kriisissä perustetaan tarvittaessa lisää joukkoja.

Rajavartiolaitos osallistuu Suomen puolustamiseen. Tilanteen niin edellyttäessä rajajoukkoja liitetään puolustusvoimiin. Rajavartiolaitoksen puolustussuunnittelu ja -valmistelut toteutetaan kiinteässä yhteistoiminnassa puolustusvoimien kanssa. Kumppanuudet, viranomaisyhteistyö ja yhteiskunnan tuki sotilaalliselle puolustukselle järjestetään sopimusvaraisesti sekä ennalta sovituilla yhteistoimintajärjestelyillä ja -harjoituksilla.

Kansalaisten korkea maanpuolustustahto turvataan. Maanpuolustuskoulutusyhdistystä käytetään osana reservin koulutusjärjestelmää, puolustusvoimien strategisena kumppanina, paikallispuolustukseen ja virka-apuun liittyvien tehtävien koulutuksessa sekä vapaaehtoisten rekrytoinnissa.

# Sisäinen turvallisuus

## Oikeusturvajärjestelmän toimintakyvyn turvaaminen

Vastuuministeriö: OM

Tehtävän kuvaus ja tavoite

Oikeusturvajärjestelmän tulee toimia kaikissa oloissa. Se tarkoittaa mm. sitä, että kansalaisten oikeuksista ja velvollisuuksista säädetään lailla ja viranomaisten toimivaltuudet perustuvat lakiin. Riippumaton oikeuslaitos huolehtii rangaistukseen tuomitsemisesta sekä riitojen ratkaisusta. Rikosseuraamusala huolehtii rikosoikeudellisten seuraamusten täytäntöönpanosta. Kaikissa oloissa noudatetaan oikeusvaltion periaatteita ja turvataan perus- ja ihmisoikeudet.

Toimintamalli

Lainvalvonta- ja lainkäyttöviranomaisten toimivaltuudet ja resurssit pidetään muuttuvan toimintaympäristön ja tehtävien vaatimusten mukaisina. Asioiden nopeaan käsittelyyn tuomioistuimissa on luotu lainsäädäntö ja toimintamallit, joiden käyttövalmiutta kohotetaan tarvittaessa. Tähän liittyy mm. syyttäjälaitoksen valmius päivystykseen ja nopeutettuun toimintaan.

Tuomioistuinten tietojärjestelmien tietoturvallisuus ja toimivuus tulee varmistaa kaikissa tilanteissa. Tätä edistetään tuomioistuinten tietojärjestelmiä kehitettäessä. Tuomioistuinten toimitilojen turvallisuutta tulee edelleen parantaa. Tähän kiinnitetään erityistä huomiota käräjäoikeusverkoston jatkokehittämisen yhteydessä ja muissa toimitilahankkeissa. Tuomioistuimissa tarvittavasta henkilöresursoinnista ja tuomareiden osaamisesta tulee huolehtia myös poikkeuksellisissa oloissa ja tietojärjestelmien sekä -tekniikan muuttuessa. Tulee varmistaa tuomioistuinten tarvitsemien tulkkaus- ja käännöspalvelujen saatavuus, riittävyys ja osaaminen yhteistyössä koulutuksesta vastaavien viranomaisten kanssa.

Vankiloiden sisäiset riskit otetaan huomioon laitosten käyttötarkoitusta määrättäessä. Vankien oloja ja kohtelua koskevassa lainsäädännössä otetaan huomioon kansainväliset sopimukset ja näihin perustuvat velvoitteet. Uuden strategisen ajattelun myötä vankiloiden valmiussuunnittelu ja siihen liittyvä valmistautuminen poikkeusoloihin perustuu paikalleen suojautumisen periaatteelle sodan uhan ja aseellisen hyökkäyksen tilanteissa. Siviilikriisitilanteissa toimitaan pelastusviranomaisten ohjeiden mukaisesti. Kullakin vankilalla on yksikkökohtainen varautumissuunnitelma.

## Vaalien toimeenpano ja demokratian edellytysten turvaaminen

Vastuuministeriö: OM

Tehtävän kuvaus ja tavoite

Turvataan tekniset edellytykset yleisten vaalien säännönmukaiseen toimittamiseen kaikissa turvallisuustilanteissa sekä ylläpidetään jatkuvaa valmiutta toimittaa ennenaikaiset yleiset vaalit. Vaalien toimittamisorganisaatio sekä tarvittavia tietojärjestelmiä ja vaalimateriaalia ylläpidetään aika- ja toimintavaatimusten mukaisina.

Puolueiden toimintaedellytykset ja puoluetuen maksaminen pyritään turvaamaan myös kriisitilanteissa. Järjestöjen rooli kriisitilanteissa voi liittyä yhteiskunnan sisäisten vetovoimien luomiseen ja sitä kautta turvallisuuden vahvistamiseen sekä viranomaisten tukemiseen kriisitilanteissa. Vuoropuhelua viranomaisten ja järjestöjen välillä ylläpidetään ja järjestöjen toimintaedellytyksiä pyritään turvaamaan kriisitilanteissa.

Toimintamalli

Oikeusministeriön lisäksi nämä valmiusvaatimukset koskevat vaalipiirilautakuntia, kunnallisia vaaliviranomaisia, Väestörekisterikeskusta sekä maistraatteja. Ulkosuomalaisten mahdollisuus vaaleihin osallistumiseen ylläpidetään yhteistyössä ulkoasiainministeriön kanssa. Ylläpidetään vaalien järjestämiseen liittyvä rahoitus- ja tiedotusvalmius.

Kansalaisten vaikuttamisedellytykset turvataan pääsyllä ajantasaiseen tietoon, mikä tukee osallistumis- ja vaikutusmahdollisuuksia. Turvataan teknisiä edellytyksiä sähköisten demokratiapalveluiden, kansalaisaloitteiden, kuntalaisaloitteiden sekä säädösvalmistelun kuulemisen toimittamiseen eri tilanteissa. Ylläpidetään demokratiapalveluihin liittyvää kriisiviestintävalmiutta.

## Yleisen järjestyksen ja turvallisuuden ylläpitäminen

Vastuuministeriö: SM

Tehtavan kuvaus ja tavoite

Poliisi vastaa yleisen järjestyksen ja turvallisuuden ylläpidosta. Yleisen järjestyksen ja turvallisuuden ylläpitämisellä suojataan yhteiskunnan keskeinen infrastruktuuri, ennalta estetään ja torjutaan terrorismi sekä järjestäytynyt ja muu vakava rikollisuus sekä vakavat häiriöt. Rikosten esitutkinnan ja rikostorjunnan toimivuus ehkäisee rikollisuutta ja ylläpitää yhteiskuntarauhaa. Sattuneiden vakavien onnettomuuksien, rikosperusteisten tekojen ja muiden poikkeuksellisten tapahtumien tutkinnalla tuetaan vastaavien tapahtumien mahdollisimman tehokasta ennaltaehkäisyä ja vaikutetaan tekijöihin ennalta estävästi.

Toimintamalli

Kehitetään poliisin kykyä puuttua välittömästi uhkiin tai rikoksiin. Tämä ennaltaehkäisee yhteiskuntaan kohdistuvia vakavia häiriöitä ja torjuu ihmisten perusoikeuksia ja yhteiskunnan ja talouden perusteita vaarantavaa rikollisuutta. Lainvalvontaviranomaisten toimivaltuudet, koulutus, työvälineet ja varusteet pidetään toimintaympäristön ja tehtävien vaatimusten mukaisina. Muut turvallisuusviranomaiset erityisesti Rajavartiolaitos, tulli ja puolustusvoimat tukevat poliisia tässä tehtävässä. Lisäksi ennaltaehkäisevässä työtä toteutetaan usean eri toimijan yhteistyönä.

Lainvalvontaviranomaisten, erityisesti poliisin, Tullin ja Rajavartiolaitoksen yhteistyötä (PTR-yhteistyö) rikostorjunnan alalla syvennetään. Täydennyspoliisijärjestelmän säädöspohjaa ja rakenteita kehitetään siten, että täydennyspoliisit voisivat nykyistä paremmin tukea turvallisuusviranomaisten toimintaa myös normaaliolojen häiriötilanteissa. Terrorismin torjumiseksi muodostetaan tilannekuva Suomea uhkaavasta terroritoiminnasta, mahdollisista kohteista ja Suomessa oleskelevista tai Suomea uhkaavista riskihenkilöistä. Poliisin terrorismin torjuntaan koulutettu henkilöstö, tekniset valmiudet ja lainsäädännölliset edellytykset ylläpidetään tilannekuvan vaatimalla tasolla. Rajavartiolaitoksen ja puolustusvoimien erityisosaamisen ja -kaluston käyttöä terrorismintorjuntaan hyödynnetään ja kehitetään yhteistoiminnassa poliisin kanssa.

## Rajaturvallisuuden varmistaminen

Vastuuministeriö: SM

Tehtävän kuvaus ja tavoite

Rajavartiolaitos vastaa rajaturvallisuuden ylläpidosta. Rajaturvallisuuden ylläpidolla estetään valtakunnan rajan ylittämisestä annettujen säännösten rikkominen ja rajat ylittävästä henkilöliikenteestä yleiselle järjestykselle ja turvallisuudelle aiheutuvat uhkat, torjutaan rajat ylittävää rikollisuutta sekä varmistetaan rajaliikenteen turvallisuus ja sujuvuus. Samalla valvotaan ja turvataan Suomen alueellista koskemattomuutta. Rajaturvallisuuden ylläpito vahvistaa Suomen turvallisuutta ja torjuu tehokkasti Suomeen ja Eurooppaan kohdistuvia turvallisuusuhkia. Kriisinsietokyky ja valmius toimia nopeasti kehittyvissä turvallisuustilanteissa on korkea.

Toimintamalli

Turvallisuusuhkia torjutaan Rajavartiolaitoksen johdolla tehtävällä viranomaisyhteistyöllä. Toimintamalli perustuu Euroopan yhdennetyn rajaturvallisuuden mukaisesti neliportaiseen maahanpääsyn valvontamalliin. Laitonta maahantuloa torjutaan lähtö- ja kauttakulkumaista alkaen yhdysmiehillä ja kansainvälisellä yhteistyöllä. Venäjän ja muiden keskeisten maiden kanssa kehitetään vakaata rajatilannetta parantavia toimenpiteitä. Riskianalyysiin perustuvassa rajavalvonnassa kehitetään kykyä havaita ja vaikuttaa uusiin turvallisuusuhkiin ja hyödynnetään uusinta tekniikkaa.  Rajanylitysliikenteen turvallisuus varmistetaan älykkään rajatarkastustekniikan ja riittävän infrastruktuurin avulla. Itärajan valvontaa vahvennetaan ja EU:n lisävelvoitteet rajaturvallisuudelle pannaan toimeen. Laittomaan maahantuloon liittyvää vakavaa rikollisuutta torjutaan ja laajaa laitonta maahantuloa hallitaan viranomaisyhteistyön ja varautumistoimenpiteiden avulla. Valmius siirtää voimavaroja, palauttaa sisärajavalvonta, vastata vakaviin rajaturvallisuustilanteisiin ja muihin turvallisuusuhkiin ylläpidetään korkeana.  Kykyä ottaa eurooppalaista apua vastaan, etenkin Frontexin rajaturvallisuusoperaatioiden isännöintivalmiuksia Suomessa, kehitetään. Rajavartiolaitoksen valmiutta, toimivaltuuksia ja suorituskykyä hyödynnetään alueellisen koskemattomuuden valvonnassa ja torjunnassa.  Keskeiset viranomaiset ovat Rajavartiolaitos, poliisi ja Tulli yhteistyössä ulkoministeriön, valtiovarainministeriön, puolustusministeriön, liikenne- ja viesintäministeriön, sosiaali- ja terveysministeriön, Maahanmuutoviraston, Liikenneviraston, TRAFIn, puolustusvoimien, maakuntien ja Suomen Punaisen Ristin kanssa.

## Toimitusketjujen turvallisuuden ja tavaraturvallisuuden varmistaminen

Vastuuministeriö: VM

Tehtävän kuvaus ja tavoite

Toimitusketjun turvallisuuden varmistamisen ensisijainen tavoite on ennaltaehkäistä turvauhkien toteutumisen mahdollisuutta ja todennäköisyyttä. Käytännössä tämä tarkoittaa hyvinkin mittavia toimia esimerkkinä lentoliikenteen turvatarkastukset. Keskeisten viranomaisten vastuulla on tämän lisäksi varautua ns. turvavälikohtauksiin ja turvauhkatilanteisiin.

Tulli myöntää suomalaisille yrityksille globaalin, eri maiden Tullien yritysturvallisuusohjelman - AEO:n mukaisia Valtuutetun taloudellisen toimijan statuksia. AEO-ohjelmalla edistetään rajat ylittävien kuljetusten ja toimitusketjujen turvallisuutta ja luotettavuutta.

Tavaraturvallisuuden ylläpitäminen kohdistuu laajasti kaikkeen eri liikennemuodoissa kuljetettavaan ja ulkomaankaupassa liikkuvaan tavaraan sekä matkustajien mukanaan kuljettamiin tavaroihin. Tavaraturvallisuuden ylläpitoon kuuluu myös turva-uhkien havainnointi sekä tilanteisiin varautuminen ja reagointi , muun muassa CBRNE –aineiden valvonnan kohdalla. Tällöin toiminnassa varaudutaan ja kehitetään valmiuksia ja kyvykkyyttä vastata kemiallisten (C), biologisten (B), radioaktiivisten (R), ydin (N) ja räjähdeuhkien (E) torjuntaan.

Toimintamalli

Toimitusketjujen turvallisuuden varmistaminen perustuu ennakoivaan kaupallisen liikenteen riskienhallintaan ja luotettavien toimijoiden tunnistamiseen. Riskienhallinnan avulla tunnistetaan kuljetusmuodoittain ja toimialoittain laittomat toimijat ja mahdolliset toimitusketjun turvallisuuden poikkeamat.

Tavaraturvallisuuden ylläpitäminen Suomen ulkomaankaupassa tapahtuu Tullin johdolla lukuisten viranomaisten yhteistyöhön perustuen. Vaikka toiminta keskittyy ennen kaikkea ennalta ehkäisevään toimintaan sekä fyysiseen ja riskiperusteiseen valvontatyöhön, myös turvauhkatilanteisiin varautuminen on tärkeää. Tätä työtä tehdäänyhteistyössä muiden viranomaisten kanssa. Keskeiset yhteistyöviranomaiset ovat Rajavartiolaitos, Poliisi, Trafi ja Puolustusvoimat yhteistyössä ulkoministeriön, valtiovarainministeriön, puolustusministeriön, liikenne- ja viestintäministeriön, sosiaali- ja terveysministeriön, ja maakuntien kanssa.

## Väestön suojaaminen

Vastuuministeriö: SM ja kukin viranomainen omalla toimialallaan

Tehtävän kuvaus ja tavoite

Yhteiskunta kykenee suojaaman väestön hengen ja terveyden kaikissa turvallisuustilanteissa mahdollisimman hyvin. Väestön suojaamisen yleisenä tavoitteena on, että väestö kyetään suojaamaan normaaliolojen onnettomuus- ja muissa vaaratilanteissa siten, että ihmishenkiä ei menetetä.

Toimintamalli

Aseellisen konfliktin aikana väestö varaudutaan riskiarvioiden ja uhkatilanteiden mukaisesti suojaamaan väestönsuojiin, mahdollisimman hyvän suojan antaviin sisätiloihin tai evakuointien avulla.

Suomeen kohdistuva sotilaallinen uhka on mahdollinen. Tästä syystä siviilisektorin tulee huolehtia valmiussuunnittelusta sekä varautua etukäteisvalmisteluin myös tämän uhkan toteutumiseen. Väestönsuojien rakentamista jatketaan ensisijaisesti sotilaallisiin uhkiin varautumiseksi. Ministeriöt ja muut viranomaiset varautuvat toimialaansa kuuluviin Geneven yleissopimusten mukaisiin väestönsuojelutehtäviin. Väestön suojautumisen menetelmien kehittämistä parannetaan ja organisointi huomioidaan kaikessa valmiussuunnittelussa. Mm. evakuointisuunnittelu pidetään ajantasaisena. Viranomaisten toimintamalleja ja työnjakoa kehitetään järjestämällä valmiusharjoituksia. Eri toimijoiden, kuten viranomaisten, järjestöjen, kansalaisten ja elinkeinoelämän vastuunjako tulee olla selkeä ja kaikkien toimijoiden tiedossa.

Toiminta perustuu verkostomaiseen ja koordinoituun yhteistyöhön. Kukin viranomainen vastaa oman toimialansa puitteissa näistä toiminnoista. Viranomaisten yhteistyöhön osallistuvat kaikki ne viranomaiset joiden tehtäviin nämä asia kuuluvat ja yhteistyötä koordinoi sisäasiainministeriö. Keskeisiä toimijoita ovat ministeriöt ja sekä keskusvirastot, järjestöt sekä elinkeinoelämä, jonka varautumisen koordinointiin osallistuu Huoltovarmuuskeskus.

## Meripelastustoimen suorituskyvyn varmistaminen

Vastuuministeriö: SM

Tehtävän kuvaus ja tavoite

Varmistetaan Suomen meripelastustoimen tarkoituksenmukainen suorituskyky yksittäisistä meripelastustehtävistä suur- ja monialaonnettomuuksiin. Tavoitteena on osoittaa Suomen meripelastustoimen vastuualueella vaarassa olevien ihmisten etsintään ja pelastamiseen tarkoituksenmukaisin apu viivytyksettä, antaa pelastettaville riittävä ensihoito sekä hoitaa tehokkaasti vaaratilanteeseen liittyvä radioviestintä ja tiedottaminen. Pyritään estämään onnettomuuksien laajentuminen ja minimoida niistä aiheutuvat vahingot proaktiivisesti.

Toimintamalli

Rajavartiolaitoksen johdolla tehtävällä aktiivisella viranomaisyhteistyöllä, varautumissuunittelulla ja kolmannen sektorin hyödyntämisellä varmistetaan tarkoituksenmukainen suorituskyky. Varautumissuunnitelulla luodaan yhtenevät valtakunnalliset toimintamallit, jotka pohjautuvat monialaisiin merionnettomuuksiin varautumisen (MoMeVa) yhteistoimintasuunnitelman mukaisiin toimintamalleihin sekä sitä täydentäviin toimintasuunnitelmiin ja -malleihin. Naapurimaiden kanssa harjoitellaan aktiivisesti ja kehitetään yhteistoimintaa. Saariston ulkopuolisissa meripelastustehtävissä pyritään hyödyntämään tehokkaasti myös ulkomaalaisia meripelastusyksiköitä. Keskeiset viranomaiset ovat Rajavartiolaitos, pelastusviranomaiset ja sosiaali- ja terveysviranomaiset yhteistyössä sosiaali- ja terveysministeriön, puolustusministeriön, liikenne- ja viestintäministeriön, ympäristöministeriön, Liikenneviraston, Viestintäviraston, puolustusvoimien, Tullin, Ilmatieteenlaitoksen ja Onnettomuustutkintakeskuksen sekä varustamojen, satamien, Finavian, Suomen Meripelastusseuran, Suomen Punaisen Ristin, Vapepan ja SPEKin kanssa.

## Hätäkeskustoiminta

Vastuuministeriö: SM, STM

Tehtävän kuvaus ja tavoite

Hätäkeskuslaitoksen tehtävänä on hätäkeskuspalvelujen tuottaminen.

Hätäkeskuspalveluihin kuuluu pelastustoimen, poliisitoimen sekä sosiaali- ja terveystoimen, Rajavartiolaitoksen sekä niitä avustavien muiden toimijoiden toiminnan tukeminen, kuten ilmoituksen tai tehtävän välittämiseen liittyvät toimenpiteet, viestikeskustehtävät, väestön varoittamistoimenpiteiden käynnistäminen äkillisessä vaaratilanteessa sekä muut viranomaisten toiminnan tukemiseen liittyvät tehtävät.

Hätäkeskuslaitos tuottaa laadukkaita hätäkeskuspalveluita toimimalla verkottuneesti ja hyödyntämällä nykyaikaista teknologiaa. Tavoitteena on kehittää hätäkeskusten ja viranomaisten johto- ja tilannekeskusten sekä kenttäyksiköiden yhteistoimintaa ja palveluja siten, että hätäkeskukset ja hätäkeskustoimintaan osallistuvat viranomaiset voivat toimia yhtenä kokonaisuutena. Tätä kautta edistetään koko auttamisen ketjun kriisinsietokykyä ja turvataan viranomaistoimintojen jatkuvuus myös häiriötilanteissa.

Toimintamalli

Sisäministeriö ohjaa ja valvoo Hätäkeskuslaitosta. Sisäministeriö ja sosiaali- ja terveysministeriö vastaavat yhteistyössä Hätäkeskuslaitoksen toiminnallisesta ohjauksesta.

Hätäkeskuslaitos toimii valtakunnallisena virastona toimialueenaan koko manner Suomi. Hätäkeskuslaitoksella on 6 toimipistettä, jotka voivat tarvittaessa korvata toisiaan.

## Pelastustoimen ylläpito

Vastuuministeriö: SM

Tehtävän kuvaus ja tavoite

Pelastustoimi vastaa ihmisiin, omaisuuteen ja ympäristöön kohdistuvien onnettomuuksien edellyttämistä toimenpiteistä sekä niiden ennaltaehkäisystä. Vastuu ulottuu päivittäisistä onnettomuuksista suuronnettomuuksiin sekä varautumiseen poikkeusoloihin. Pelastusviranomaiset hoitavat toimialaansa kuuluvia valvontatehtäviä sekä vastaavat onnettomuuksien ehkäisyn edistämisestä.

Lisäksi pelastustoimi huolehtii muun lainsäädännön perusteella mm. ensivastetehtävistä, öljyntorjunnasta ja erilaisista kemikaaliturvallisuuden valvontatehtävistä sekä avustaa meripelastustoimessa. Useat pelastuslaitokset tuottavat myös osaltaan ensihoitopalvelua.

Pelastustoimen järjestelmän rakenteet ja resurssit on suunniteltu ja toteutettu normaaliolojen riskien sekä sotatilanteita varten laadittujen uhka-arvioiden perusteella. Pelastustoimi varautuu antamaan ja vastaanottamaan apua onnettomuus- ja katastrofitilanteissa EU:n, kansainvälisen organisaation tai toisen valtion pyynnöstä. Pyrkimyksenä on pelastustoimen resurssien laajempi hyödyntäminen yhteiskunnassa ja muiden viranomaisten tukena kansallisesti ja kansainvälisesti.

Pelastustoimi sisäisen turvallisuuden toimijana palvelee yhteiskunnan häiriötilanne- ja katastrofivalmiutta kaikissa oloissa, myös poikkeusoloissa.

Toimintamalli

Parannetaan yhteiskunnan turvallisuutta ja pyritään ehkäisemään onnettomuuksia koulutuksella, valistuksella ja neuvonnalla, vastataan pelastustoiminnasta ja ylläpidetään toimintavalmiutta, osallistutaan siviilivalmiuden kehittämisen ja ylläpitämiseen sekä rajoitetaan onnettomuuksien seurauksia. Vahvistetaan ihmisten ja yhteisöjen kykyä vähentää onnettomuuksia, sekä kannustetaan yksilöitä ja yhteisöjä omatoimisuuteen ja vastuunottoon.

Sisäministeriön pelastusosasto johtaa, ohjaa ja valvoo pelastustointa. Pelastustoimi on alueellisesti organisoitu siten, että pelastuslaitokset huolehtivat alueillaan pelastustoimelle kuuluvista vastuista. Pelastustoimen palvelut tuotetaan organisaatiorajat ylittävinä prosesseina ja yhteistyössä muiden toimijoiden kanssa. Kolmannen sektorin ja elinkeinoelämän resursseja hyödynnetään pelastustoimessa. Järjestöt, sopimusyhteisöt ja vapaaehtoissektori tuottavat sekä tukevat pelastustoimen palveluja ja varautumista. Keskeisiä toimijoita ovat palokunnat, Suomen Meripelastusseura, Suomen Punainen Risti, Suomen Lentopelastusseura, pelastuskoirajärjestöt ja Vapepa.

Poikkeusolojen toiminta perustuu normaaliolojen pelastustoimeen, jota vahvistetaan tai laajennetaan tehtyjen suunnitelmien mukaan. Henkilöstöä koulutetaan etukäteen poikkeusolojen tehtäviin.

## Maahanmuuton hallinta

Vastuuministeriö: SM

Tehtävän kuvaus ja tavoite

Maahanmuuton hallinnalla turvataan säännelty maahanmuutto ja tähän liittyvä päätöksenteko sekä kyky laittoman maahantulon torjuntaan. Maahanmuuton hallinnan tavoitetason ylläpitämiseksi on tärkeätä varmistaa riittävä maahanmuuttohallinnon lupakäsittelijöiden määrä ja tehostamalla maahanmuuttoviranomaisten välistä yhteistyötä. Vastaanoton kokonaiskustannusten on vastattava turvapaikanhakijoiden määrää ja käsittelyaikojen lyhenemistä. Myös luvan saaneiden kuntaan sijoittumista ja kielteisen päätöksen saaneiden maasta poistamista on nopeutettava. Laittomasti maassa oleskelevien henkilöiden palauttaminen on olennainen väline laittoman maahanmuuton ehkäisyssä ja torjunnassa. Palautusten toimeenpanossa lähtökohtana on vapaaehtoinen paluu.

Maahanmuuton hallinnan tehtävien tason on oltava sellainen, etteivät maahanmuuton viranomaistoimet (ml. ulkomaalaisvalvonta), ulkomaalaislain perusteella tehtävien hakemusten päätöksenteolle asetettavat edellytykset eikä hakijan oikeusturva vaarannu. Suomen on myös jatkossa pystyttävä edistämään niiden henkilöiden maahanmuuttoa, joita se tarvitsee varmistaakseen kilpailukykynsä ja turvatakseen hyvinvointiyhteiskunnan toimivuuden. Maahanmuuton lupaprosessin sujuvuudella on merkitystä kilpailtaessa Suomen tarvitsemista erityisasiantuntijoista.

Toimintamalli

Maahanmuuttoon liittyviin päätöksentekoon ja toimiin osallistuvat sisäministeriön hallinnonalan lisäksi ulkoasiainministeriö, valtiovarainministeriö, oikeusministeriö, työ- ja elinkeinoministeriö, sosiaali- ja terveysministeriö sekä opetus- ja kulttuuriministeriö. Alue- ja paikallishallinnolla, mutta myös kolmannella sektorilla on omat roolit maahanmuuton hallinnan kokonaisuudessa. Muuttoliikkeen hallinta edellyttää kansainvälistä yhteistyötä. Koska kyse on nimenomaisesti ihmisten liikkumisesta maasta toiseen, menestyksekäs maahanmuuton hallinta edellyttää tiiviitä yhteyksiä paitsi lähialueiden, myös maahantulijoiden lähtö- ja kauttakulkumaiden kanssa. Hyvät operatiiviset yhteistyösuhteet korostuvat esimerkiksi maasta poistamisen yhteydessä.

## Laajamittaisen maahanmuuton hallinta

Vastuuministeriö: SM

**Tehtävän kuvaus ja tavoite**

Laajamittaisen maahantulon tilanne voi syntyä ja laajentua äkillisen esimerkiksi toisesta valtiosta Suomeen eri syistä tapahtuvan joukkopakon vuoksi. Maahantulijoiden määrä voi tällöin ylittää 20 000 henkilön rajan eikä tulijoiden rekisteröintiä ole mahdollista toteuttaa normaalimenettelyn mukaisesti vaan tätä varten on perustettava järjestelykeskus tai keskuksia. Tavoitteena on huolehtia siitä, että maahantulijoiden majoitus ja muut vastaanottopalvelut, kuten ruokahuolto sekä sosiaali- ja terveyspalvelut, pystytään tarjoamaan välittömästi maahantulon jälkeen. Turvapaikkapäätöksenteon nopeus ja edellytykset vastaanottojärjestelmän laajentamiseksi on turvattava.

**Toimintamalli**

Sisäministeriö ohjaa Maahanmuuttovirastoa ja varmistaa viraston resurssit ydintehtäviensä hoitamiseksi mukaan luettuna maahantulon häiriötilanteisiin varautuminen. Sisäministeriö ohjaa myös elinkeino-, liikenne- ja ympäristökeskuksia laajamittaisen maahantulon tilanteeseen varautumiseksi. ELY-keskusten lisäksi eri viranomaiset, kuten poliisi, Rajavartiolaitos, puolustusvoimat, Aluehallintovirastot, sosiaali- ja terveys- sekä pelastusviranomaiset ja järjestöt osallistuvat laajamittaisen maahantulon varautumissuunnitelmien laadintaan, toimeenpanoon ja tilannekuvan muodostamiseen alueellisten yhteistyöryhmien puitteissa.

Maahanmuuttovirastolla on sopimus Suomen Punaisen Ristin kanssa turvapaikanhakijoiden vastaanottoon liittyvistä tukipalveluista, sekä jatkuvan erityisosaamiselle perustuvan vastaanottovalmiuden ylläpitämisestä. Sopimukseen sisältyy myös varautuminen laajamittaiseen maahantuloon kansallisen vastaanottojärjestelmän tukena.Maahanmuuttovirastolla on myös yhdessä poliisin kanssa valmius järjestelykeskusten perustamiseksi.

Laajamittaiseen maahantuloon varautumisen valtakunnallinen koordinaatio siirtyy Maahanmuuttovirastolle1.1.2019 alkaen ja se toimii yhteistyössä maakuntien toimijoiden kanssa. Maakunnille tulisi velvollisuus laatia poikkihallinnollisena yhteistyönä varautumissuunnitelma laajamittaisen maahantulon varalle.

## Ympäristövahinkojen torjunta ja ennaltaehkäisy

Vastuuministeriö: YM, LVM, TEM

Tehtävän kuvaus ja tavoite

Ennaltaehkäistään ja torjutaan maa- ja vesialueiden öljyvahinkoja ja aluksista aiheutuvia ympäristöonnettomuuksia sekä rajoitetaan niiden aiheuttamia vahinkoja. Ylläpidetään hyvää ympäristövahinkojen torjunnan tasoa. Tehtävän hoitamiseksi osallistutaan muiden viranomaisten kanssa alusten turvallisuusvaatimusten ja meriliikenteen seuranta-, valvonta- ja ohjausjärjestelmien kehittämiseen.

Toimintamalli

Tehokas meriliikenteen johtamisjärjestelmä vähentää aluksista aiheutuvia öljy- ja kemikaalionnettomuuksia. Kehitetään kykyä havaita onnettomuudet sekä rajoittaa ja korjata niiden seuraukset nopeasti. Ylläpidetään Suomen ympäristökeskuksen (SYKE) ympärivuorokautista päivystysvalmiutta erilaisten ympäristöonnettomuuksien varalta. Avomerellä ympäristövahinkojen torjuntavalmius perustuu monitoimialuksiin. Kehitetään valmiutta hankinnoilla, jotka tehostavat torjuntaa pimeissä ja matalissa vesissä. Vakiinnutetaan Rajavartiolaitoksen asema ympäristövahinkojen torjunnan operatiivisessa johtamisessa merialueilla. Naapurivaltioiden kanssa kehitetään onnettomuustilanteiden yhteistoimintaa ja arvioidaan alueen torjuntakaluston riittävyyttä. Yhteistyössä EU:n meriturvallisuusviraston (EMSA) kanssa ylläpidetään kemikaaliasiantuntijoiden palveluverkostoa ja satelliittikuvapalvelua öljyvahinkojen havaitsemiseksi.

Maa-alueiden öljyonnettomuuksien syntymistä ennaltaehkäistään tehokkaalla riskienhallinnalla sekä kuljetusketjun aikana että laitoksissa. Toimijoille asetetaan lupamääräyksiä, joiden toteutumista tarkastetaan ja valvotaan määräajoin. Varastojen pitäjät ja satamat hankkivat kalustoa vahinkojen ehkäisemiseksi ja rajoittamiseksi ja laativat suunnitelman vahingon torjunnan järjestämisestä. Suunnitelman toimivuutta harjoitellaan yrityksissä omaehtoisesti sekä yhdessä pelastusviranomaisten kanssa. Viranomaisten ja yritysten välistä yhteistyötä lisätään ja kehitetään edelleen, jotta vaarallisten aineiden onnettomuuksien hallinta paranee.

Torjuntavalmiuden alueellinen ohjaus ja valvonta kuuluu elinkeino-, liikenne- ja ympäristökeskuksille. Valtion aluehallinnon uudistamisessa varmistetaan, että tehtävä tulee hoidetuksi myös uudessa organisaatiossa. Pelastustoimen uudistamisen yhteydessä huolehditaan yhteistyössä sisäministeriön kanssa, että alueellinen öljyvahinkojen torjuntavelvoite säilyy ja torjuntavalmius pysyy hyvällä tasolla. Kolmannella sektorilla on olemassa öljyntorjuntaonnettomuuksien toimintamalli, jossa järjestöt osallistuvat rantatorjuntaan ja toiminnan tukemiseen rekrytoimalla henkilöstöä ja kouluttamalla toimintaan sitoutuvia vapaaehtoisia vastuuviranomaisten ohjaamana.

Ympäristöministeriön tehtävänä on öljyvahinkojen ja aluskemikaalivahinkojen torjunnan yleinen ohjaus, seuranta ja kehittäminen. SYKE huolehtii torjunnan valtakunnallisesta järjestämisestä ja kehittämisestä. Lisäksi liikenteen turvallisuusvirasto, puolustusvoimat (merivoimat) ja rajavartiolaitos osallistuvat alusöljy- ja aluskemikaalivahinkojen torjuntaan. Alueen pelastuslaitos vastaa öljyvahinkojen ja maalla tapahtuvien kemikaalivahinkojen torjunnasta alueellaan. Pelastuslaitos osallistuu myös pyydettäessä aluskemikaalivahinkojen torjuntaan. Maalla tapahtuvien kemikaalivahinkojen torjunnan yleinen ohjaus kuuluu sisäministeriölle. Tullin tehtävänä on ulkomaankaupan tavaraliikenteen kemikaalivalvonta. Kunta vastaa tarvittaessa alueensa öljyvahinkojen jälkitorjunnasta. Kuljetuksien yhteydessä tapahtuvien ympäristövahinkojen ennaltaehkäisyn yleinen ohjaus kuuluu liikenne- ja viestintäministeriölle.

## Biologisiin uhkiin varautuminen

Vastuuministeriö: STM,MMM,PLM,UM,SM

Tehtävän kuvaus ja tavoite

Biologisella uhkalla tarkoitetaan mikrobin tai biologisen materiaalin aiheuttamaa joukkosairastumista johon ei voida vastata terveydenhuollon normaalitoimenpitein tai -resurssein. Kyseessä vaoi olla myös mikrobin tai toksiinin eli biologisen organismin tuottaman myrkyllisen aineen tahallinen, rikollinen levitys (biohäiriköinti, bioterrorismi, biologinen sodankäynti).

Suuri osa tunnetuista ja uusista vakavia epidemioita ja pandemioita aiheuttavista mikrobeistä ovat peräisin villieläimistä, joista ne tarttuvat tuotantoeläimiin ja ihmiseen. Siksi yhteistyö ihmis-, ympäristö ja eläinterveysssektoreiden välillä näihin uhkiin varautumisessa ja vastaamisessa on tärkeätä. Koska pandemiat kuormittavat koko terveydenhuoltojärjestelmää, myös muiden terveysturvallisuusviranomaisten tuki on tarpeellista mm huoltovarmuuden turvaamiseksi. Tahalliseen levitykseen varautumisessa ja vastaamisessa poliisitoimella ja tullilla (SM), ulkoministeriöllä (kaksikäyttötuotteiden vientivalvonta - non-proliferaatio) sekä puolustusviranomaisilla (asevienti ja biologisen aseen käyttöä vastaan varautumisessa) on oma roolinsa.

Monet kansainväliset sopimukset ja sitoumukset ohjaavat biologisiin uhkiin varautumista. Muiden muassa kansainvälinen terveyssäännöstö (IHR2005) velvoittaa havaitsemaan ja torjumaanbiologisia, kemiallisia, säteilystä johtuvia ja tuntemattomia uhkia, jotka voivat aiheuttaa vaaraa ihmisten tai eläinten terveydelle. Jos terveysuhka on vaarassa levitä maan rajojen ulkopuolelle, tulee siitä ilmoittaa vuorokauden sisällä muille maille. YK:n alainen biologisten aseiden kieltosopimus kieltää mikrobien ja muiden biologisten aineiden kuten toksiinien muun kuin rauhanomaisen käytön sopijamailta. YK:n turvallisuusneuvoston päätöslauselma puolestaan 1540 velvoittaa valtiollisia tahoja estämään joukkotuhoaseiden leviämistä ja tietämystä niiden käyttämisestä ei-valtiollisille rikollisille tahoille kuten terroristeille. Suomi on myös aktiivisesti osallistunut maailmanlaajuisen terveysturvallisuuden edistämiseen isännöimällä GHSA -ohjelmaa vuonna 2015 ja kehittämällä WHO:n mekanismeja IHR2005 tukemiseen.

Esimerkiksi influenssapandemioita on esiintynyt 10–40 vuoden välein. Influenssan leviämisen ehkäisy onnistuu vain rajoitetusti. Rokotteen kehittäminen alkaa vasta uuden viruksen aiheuttaman pandemian puhjetessa, joten ainakin ensimmäisen puolen vuoden aikana on turvauduttava muihin toruntatoimiin. Hyvä hygienia, henkilösuojaimet ja ennalta sovitut toimintaohjeet rajoittavat tartunnan leviämistä. Nykyisillä viruslääkkeillä voidaan lyhentää sairauden kestoa ja vähentää jälkitautien määrää, joiden hoitoon tarvitaan antibiootteja. Varmuus- ja velvoitevarastointi on siten keskeistä pandemiaan varautumisessa sekä julkisella että yksityisellä sektorilla.

Pandemia uhkaa yhteiskunnan elintärkeitä toimintoja, kun sairastuneiden määrä on suuri ja monia kuolee. Haavoittuvia alueita ovat terveydenhuoltojärjestelmän toimivuuden lisäksi mm. johtaminen, puolustuslaitos, sisäinen turvallisuus, energiahuolto, kuljetukset ja elintarvikehuolto. Tämän vuoksi varautuminen on tärkeää kaikilla hallinnonaloilla - ja tasoilla. Varautuminen esimerkiksi influenssapandemiaan on kuvattu STM:n varautumissuunnitelmassa 2012 ja terveydenhuollon materiaalisesta varautumisesta, kuten viruslääkkeistä ja henkilösuojaimista, on erillinen kansallinen ohje.

Toimintamalli ja toimijat

Biologiset uhkat eivät tunne maantieteellisiä rajoja ja niihin varautuminen edellyttää kansainvälistä yhteistyötä mm. maailman terveysjärjestön (WHO) ja Euroopan tautienehkäisy- ja valvontakeskuksen (ECDC) kanssa. Biologisten uhkien torjunnan kokonaiskoordinaatio on sosiaali- ja terveysministeriön vastuulla ja Terveyden ja hyvinvoinnin laitos (THL) toimii STM:n tukena. Myös muilla viranomaisilla sekä elinkeinoelämällä, järjestöillä ja kansalaisilla on keskeinen rooli uhkien torjunnassa ja riskien vähentämisessä.

Biologisten uhkien osaamiskeskus, jota ylläpitävät Puolustusvoimat ja THL yhdessä ministeriöiden (PLM ja STM) kanssa, on biosuojelulääketieteen ja biologisten uhkien hallinnan kansallinen asiantuntijaorganisaatio. Se tukee mikro-organismien tahallisen levittämisenn mahdollisuuteen perustuvien biologisten uhkien torjuntaa sekä kasvattaa alan kansallista tietämystä ja varautumisyhteistyötä. Keskus tekee aktiivisesti kansainvälistä sekä kansallista yhteistyötä muiden terveysturvallisuutta tukevien tahojen kanssa, kuten EVIRA, UM, Poliisi, yliopistot ja Suomen bioturvallisuusverkosto.

Maa- ja metsätalousministeriö ja sen asiantuntijalaitos EVIRA vastaavat eläinten ja elintarvikkeiden välityksellä leviävien tautien torjunnasta. Ministeriöiden, EVIRAn ja THL:n yhteinen Zoonoosikeskus koordinoi osaltaan biologisten uhkien torjuntaa.

## Säteilyvaaratilanteiden estäminen ja niihin varautuminen

Vastuuministeriö: SM,STM,MMM,YM

Tehtävän kuvaus ja tavoite

Laaja-alainen, koko yhteiskuntaan vaikuttava säteilyvaaratilanne syntyy onnettomuudesta suomalaisessa tai lähialueella olevassa ydinvoimalaitoksessa tai ydinaseen räjähdyksestä Suomessa tai sen lähialueella. Radioaktiivisen aineen tai ydinmateriaalin tahallinen levittäminen väestön keskuuteen aiheuttaa paikallisen ja voimakkaasti yhteiskunnan toimintaan vaikuttavan säteilyvaaratilanteen.

Säteilyvaaratilanteen alkuvaiheessa tarvitaan, oikea-aikaisia päätöksiä ja suojelutoimia väestön turvallisuuden ja yhteiskunnan toimintojen ylläpitämisen varmistamiseksi. Säteilyvaaratilanteen hoito ja siitä toipuminen voi kestää jopa kymmeniä vuosia. Koko vaaratilanteen ajan tarvitaan yhteinen tilannekuva, siihen perustuvat päätökset sekä johdonmukainen, ymmärrettävä viestintä, joilla minimoidaan riskit yhteiskunnan ja elinkeinoelämän toiminnan häiriöille. Hyvillä päätöksillä ja toimenpiteillä hallitaan ja minimoidaan myös puhdistustoimenpiteistä syntyvät radioaktiiviset jätteet.

Toimintamalli

Viranomaisten ensisijainen tavoite on säteilyvaaratilanteiden estäminen. Keskeisiä toimijoita tilanteessa ovat STUK, Ilmatieteen laitos, Tulli, Evira, Valvira sekä liikenneviranomaiset. Säteilyturvakeskus valvoo ydinenergian ja säteilyn käyttäjien toimintaa ja varautumista erilaisiin poikkeaviin tapahtumiin. Säteilyturvallisuuskeskus myös ylläpitää jatkuvatoimista valtakunnallista mittausverkostoa. Yhteistyössä Tullin kanssa tehtävällä säteilyvalvonnalla rajanylityspaikoilla pyritään estämään erityisesti radioaktiivisten aineiden ja saastuneiden tuotteiden luvaton maahantuonti.

Säteilyvaaratilanteessa Säteilyturvakeskus toimii asiantuntijalaitoksena ja antaa suosituksia ja ohjeita turvallisuuden varmistamiseksi. Ensisijainen ihmisten altistusta pienentävä suojelutoimi on sisätiloihin suojautuminen, josta päättää pelastustoimen johtaja. Mikäli hengitysilmassa on runsaasti radioaktiivista jodia, täydennetään sisälle suojautumista sosiaali- ja terveysministeriön antamalla päätöksellä joditablettien ottamisesta. Maa- ja metsätalousministeriön alaiset viranomaiset antavat määräyksiä, joilla minimoidaan saastuneen ruoan kautta saatava altistuminen ja sosiaali- ja terveysministeriön alaiset viranomaiset antavat määräyksiä, joilla minimoidaan talousveden saastuminen radioaktiivisilla aineilla. Päiviä tai jopa viikkoja kestävän alkuvaiheen päättyessä vastuu suojelutoimista siirtyy sosiaali- ja terveysministeriön alaiselle ympäristöterveydenhuollolle. Toipumisvaiheessa tehtävät toimet perustuvat viranomaisten ja asiantuntijoiden suosituksiin ja neuvontaan sekä paikallisiin ja sosiaalisiin olosuhteisiin.

Tilanteen alkuvaiheesta alkaen pitkän aikavälin toipumiseen asti yhteistyö lukuisten eri viranomaisten, elinkeinoelämän ja kansalaisyhteiskunnan välillä on tärkeää, jotta toimet ovat hyväksyttäviä ihmisten ja yhteiskunnan kannalta, säteilyaltistusta rajoitetaan tehokkaasti ja tilanteen haittavaikutukset yhteiskunnalle ovat mahdollisimman pienet.

## Kemikaaliuhkiin varautuminen

Vastuuministeriö: STM, SM, TEM, MMM, YM, OKM, …

Tehtävän kuvaus ja tavoite

Kemikaalien aiheuttamien vaaratilanteiden tunnistamista ja hallintaa varten ylläpidetään havainnointi- ja seurantajärjestelmiä. Tähän liittyvät valtakunnallinen kemiallisen uhan asiantuntijaohjausjärjestelmät sekä WHO:n ja EU:n seuranta- ja varoitus- ja hallintajärjestelmät, jotka tukevat kansallisia järjestelmiä. Kansainvälisen terveyssäännöstön (International Health Regulations) mukainen sekä EU:n komission terveysturvallisuuskomitean kanssa tehtävä yhteistyö ohjaavat ja tukevat kemikaaliriskien hallintaa. Kemiallisten uhkatekijöiden havaitsemisessa ja hallinnassa tarvittavat laitteet, tekniset järjestelmät, osaaminen ja henkilövoimavarat ylläpidetään toimintaympäristön muutosten ja uhkakuvien vaatimusten mukaisina.

Varautuminen akuutteihin ja vaivihkaa syntyviin kemikaalipäästöihin ja niistä mahdollisesti seuraaviin terveysuhkiin ja niiden arviointiin perustuu kunkin viranomais- ja asiantuntijatahon vastuisiin ja asiantuntemukseen. Koska vastuut on hajautettu eri tahoille, on yhteistyö eri viranomaisten ja asiantuntijoiden välillä ensiarvoisen tärkeää. Tästä syystä panostetaan yhteistyöverkostoihin, joiden tavoitteena on varmistaa tiedonkulku ja lisätä yhteistyötä eri hallinnonalojen ja asiantuntijoiden välillä.

Toimintamalli ja toimijat

Paikallistasolla välittömät viranomaistoimijat äkillisissä kemiallisissa uhkatilanteissa ovat paikalliset pelastusviranomaiset, poliisi ja terveysviranomaiset. Terveydensuojeluviranomaisella on johtovastuu esimerkiksi tilanteissa, joissa haitallista kemikaalia on päässyt vesijohtoverkostoon, maaperään tai pohjaveteen aiheuttaen vaaran väestön terveydelle, poliisilla silloin kun kyseessä on rikosepäily ja pelastusviranomainen johtaa pelastustoimintaa akuuteissa kemikaalipäästöissä. Elintarvikevalvontaviranomaisilla on johtovastuu esimerkiksi tilanteissa, joissa haitallista kemikaalia todetaan elintarvikkeissa ja joka voi aiheuttaa vaaran väestön terveydelle.

Kemikaaliturvallisuus Suomessa nojaa pitkälti EU-lainsäädäntöön. lainsäädäntöjen toimeenpano ja valvontavastuut on jaettu eri ministeriöille ja heidän alaisille viranomaislaitoksille. Turvallisuus- ja kemikaalivirasto (Tukes), Elintarviketurvallisuusvirasto (Evira), Valvira, Liikenteen turvallisuusvirasto (Trafi), tulli, poliisi, rajavartiolaitos, pelastusviranomaiset, Säteilyturvakeskus ja työsuojeluviranomaiset kukin toimialallaan ovat kaikki keskeisiä toimijoita kemikaaliturvallisuuteen liittyen. Lisäksi viranomaisten toimintaa tukevat asiantuntija- ja tutkimuslaitokset kuten THL, TTL ja SYKE. Näiden lisäksi akuutteihin kemikaalien terveysuhkiin liittyvää asiantuntemusta löytyy STM:n toimialalta Myrkytystietokeskuksesta.

Paikallisviranomaisten ohjeistamiseksi on laadittu ohjeita, jotka sisältävät varautumisen myös kemikaaliuhkatilanteisiin. Lisäksi on laadittu kemikaalikohtaisia ohjeistuksia kemikaalipäästöjen varalle. Vakavien kemiallisten uhkien osaamiskeskus (C-osaamiskeskus) on STM:n hallinnonalalla toimiva yhteistyöverkosto, joka tukee viranomaistahoja vaativiin kemiallisiin uhkatilanteisiin varautumisessa ja niiden hoitamisessa. TTL ja THL ylläpitävät 24/7 toimivaa asiantuntijapäivystyspalvelua paikallisille viranomaisille kemikaaliuhkatilanteiden arviointiin ja hallintaan. SM:n hallinnonalalla toimii poliisihallituksen koordinoima CBRNE-yhteistyöfoorumi, jonka tavoitteena on kehittää viranomaisyhteistyötä liittyen rikollisen CBRNE -toiminnan ehkäisyyn. Kemikaaliuhkiin varautumisessa tulee kehittää ajantasaisen tilannekuvan muodostamista, ylläpitoa ja levittämistä kaikille tilanteessa vastuussa oleville osapuolille erityisesti akuuteissa laajamittaisissa kemikaaleja koskevissa häiriötilanteissa. Lisäksi tulee turvata riittävät asiantuntija- ja laboratorioresurssit vastata erilaisiin kemiallisiin uhkatilanteisiin myös jatkossa

# Talous, infrastruktuuri ja huoltovarmuus

## Taloudellisten voimavarojen hankkiminen ja kohdentaminen sekä henkilövoimavarojen varmistaminen

Vastuuministeriö: VM

Tehtävän kuvaus ja tavoite

Varmistetaan julkisen sektorin toimintakyvyn edellyttämien taloudelliset resurssit saatavuus. Tähän liittyvät valtion velanotto, kassanhallinta ja maksaminen sekä verotus mukaan lukien Tulli, taloudellisten voimavarojen uudelleen kohdentaminen sekä toiminta- ja taloussuunnittelu- ja talousarvioprosessit.

Varmistetaan julkisen hallinnon henkilöstöresurssien saatavuus kaikissa turvallisuustilanteissa.

Toimintamalli

Valtion rahoituspalveluiden, kuten velanhallinnan ja maksuliikkeen sekä niiden kannalta kriittisten järjestelmien varautumista kehitetään erityisesti kyberuhkien asettamien vaatimusten mukaisesti. Lisäksi kehitetään menetelmiä, joilla voidaan varmistaa verojen maksuliikenne ja perintä. Lisäksi voidaan tarvita poikkeusoloissa käytettäväksi voimakkaasti yksinkertaistettuja veronkantomenetelmiä. Tehtävä toteutetaan yhteistyössä kaikkien ministeriöiden, Valtiokonttorin, Palkeiden, verohallinnon ja Tullin kanssa.

Yhteiskunnan elintärkeiden toimintojen turvaamiseksi tarvittavat julkisen hallinnon henkilöstöresurssit varmistetaan, tarvittaessa valmiuslain (1552/2011) mukaisia valtuuksia soveltamalla tai muulla poikkeuslainsäädännöllä. Poikkeuksellisina järjestelyinä voivat tulla kyseeseen muun muassa säännöllisistä työajoista ja vuosilomista poikkeaminen sekä valtion palveluksessa olevien henkilöiden siirtäminen hallinnonalalta toiselle hoitamaan tehtäviä, jotka tilanteen johdosta tarvitsevat lisäresursseja. Työsuhteista henkilöstöä koskevan sääntelyn osalta tehdään yhteistyötä työ- ja elinkeinoministeriön kanssa.

## Rahoitusjärjestelmän toiminnan turvaaminen

Vastuuministeriö: VM

Tehtävän kuvaus ja tavoite

Turvataan rahoitusmarkkinoiden mahdollisimman vakaa toiminta ja yhteiskunnan toiminnan kannalta välttämättömien rahoitusmarkkinapalveluiden jatkuvuus kaikissa olosuhteissa. Rahoitusmarkkinoiden vakaa ja häiriötön toiminta on edellytys yhteiskunnan toimivuudelle. Rahoitusmarkkinoiden häiriöt vaarantavat sekä yksityisten että julkisen organisaatioiden ja myös yksityisten ihmisten toiminnan kannalta välttämättömän rahoituksen saatavuuden. Rahoitusmarkkinoiden taloudelliset kriisitilanteet voivat hallitsemattomina laajentua koko kansantaloutta uhkaavaksi talouskriiseiksi, jotka voivat johtaa sekä yritysten että valtion luottokelpoisuuden romahtamiseen ja sen myötä koko yhteiskunnan toiminnan järkkymiseen. Rahoitusmarkkinoiden infrastruktuurin häiriöt ja kriittisten järjestelmien käytön estyminen voivat vaarantaa yhteiskunnan elintärkeiden toimintojen jatkuvuuden. Talouden ja infrastuktuurin toimivuus, väestön vähimmäistoimeentulon turvaaminen ja turvallisuustehtävien toimeenpano edellyttävät omaisuustietojen saatavuutta ja pysyvyyttä sekä kykyä maksujen tekemiseen, välittämiseen ja vastaanottamiseen.

Toimintamalli

Rahoitusmarkkinoiden toiminta on kansainvälistä ja perustuu rahoitusalalla toimivien yritysten omistamiin, ylläpitämiin ja operoimiin palveluihin ja järjestelmiin, joiden vakauden julkinen valta turvaa keskuspankkitoiminnalla, sääntelyllä ja valvonnalla ja erilaisin taloudellisin turvaverkoin. Keskeisiä rahoitusmarkkinapalveluita tarjoaville yrityksille on Suomen kansallisessa lainsäädännössä asetettu varautumisvelvollisuus myös poikkeusolojen varalta. Markkinoiden vakautta, häiriönsietokykyä ja palveluiden turvallisuutta vahvistetaan pääosin globaalilla tasolla sovittavilla sääntelyuudistuksilla, jotka toimeenpannaan EU-lainsäädännössä.

Rahapolitiikan määrittely ja toimeenpano kuuluu EU:n yksinomaiseen toimivaltaan. Suomen Pankki osallistuu Euroopan keskuspankkijärjestelmän (EKPJ) toimintaan ja toteuttaa osaltaan Euroopan keskuspankin neuvoston määrittelemää euroalueen yhteistä rahapolitiikkaa. Rahoitusmarkkinoiden sääntely perustuu kansainväliseen yhteistoimintaan. Suomi kuuluu EU:n pankkiunioniin, jossa toimivalta luottolaitosten vakavaraisuuden valvonnassa ja taloudellisten kriisitilanteiden hallinnassa on siirretty EU:n yhteiselle pankkivalvontamekanismille ja yhteiselle kriisinratkaisumekanismille, joiden osana Suomessa toimii Finanssivalvonta ja Rahoitusvakausvirasto.

Yksittäisten jäsenvaltioiden omat toimet korostuvat varautumisessa muihin rahoitusmarkkinoita koskeviin uhkiin kuin taloudellisiin häiriötilanteisiin. Jäsenvaltioiden viranomaiset kantavat myös päävastuun operatiivisista toimista mahdollisessa häiriötilanteessa yhdessä rahoitusmarkkinapalveluita tuottavien yritysten kanssa. Rahoitusmarkkinoiden kannalta kriittiseen infrastruktuuriin kohdistuvaa häiriötä, joka voi olla myös paikallinen, ei ole mahdollista korjata viranomaiskäskyllä tai poikkeuksellisiakaan toimivaltuuksia soveltamalla, vaan tarvittaessa on oltava käytössä riittävät, ennalta valmistellut ja testatut toimintamallit sekä rakennetut varajärjestelmät. Yhteiskunnan elintärkeiden toimintojen turvaaminen kaikissa olosuhteissa ja turvallisuustilanteissa edellyttää, että kriittisten rahoitusmarkkinapalveluiden saatavuus on turvattu myös sen varalta, että kansainvälisten järjestelmien käytettävyys estyy.

Rahoitusmarkkinapalvelut ovat täysin riippuvaisia tietoliikenneyhteyksien ja ICT-järjestelmien toimivuudesta ja näihin liittyvästä sähkönsaannista. Toiminnan jatkuvuuden turvaaminen ja häiriötilanteiden hallinta edellyttää vahvaa yhteistyötä ICT- ja kyberturvallisuustoimijoiden kanssa. Keskeiset viranomaiset ovat Finanssivalvonta, Suomen Pankki, Rahoitusvakausvirasto, Euroopan keskuspankki ja EU:n kriisinratkaisuneuvosto yhteistyössä sosiaali- ja terveysministeriön, liikenne- ja viesintäministeriön, Viestintäviraston ja Huoltovarmuuskeskuksen/Huoltovarmuusorganisaation sekä rahoitusmarkkinapalveluita tuottavien yritysten sekä tietoliikenne- ja ICT-palveluita tuottavien yritysten kanssa.

## Julkisen hallinnon ICT-infrastruktuurin ja digitaalisten palvelujen turvaaminen

Vastuuministeriö: VM, VNK

Tehtävän kuvaus ja tavoite

Valtiovarainministeriö turvaa yhteiskunnan elintärkeiden toimintojen vaatiman tietohallinnon ja ICT-ohjauksen sekä toimintojen tieto- ja kyberturvallisuuden ohjauksen sekä toimintojen vaatimat yhteiset julkisen hallinnon digitaaliset palvelut ja tiedot. Tavoitetasolla yhteiskunnan elintärkeissä toiminnoissa välttämättömät julkisen hallinnon digitaaliset palvelut ja tiedot sekä niiden tarvitsema infrastruktuuri ovat luotettavia ja palvelujen ja tietojen luottamuksellisuus, eheys ja saatavuus on turvattu. Valtionjohdon ja turvallisuusviranomaisten kriittiset digitaaliset palvelut ja tiedot ovat riittävästi varmistetut ja palvelut on suunniteltu toimimaan kaikissa turvallisuustilanteissa varmistaen osaltaan tietojen käytön ja tilannekuvan ajantasaisuuden ja päätöksentekokyvyn.

Toimintamalli

ICT-toiminnot ja digitaalisten palvelujen tuotanto ovat kansallisia ja kansainvälisiä. Niiden tieto- ja kyberturvallisuuden varmistaminen edellyttää kansallista ja kansainvälistä yhteistyötä. Julkisen hallinnon yhteiskunnan elintärkeissä toiminnoissa tarvitsemien digitaalisten palveluiden osalta palveluiden tuotanto perustuu julkisen hallinnon ja elinkeinoelämän välisiin sopimuksiin.

Valtiovarainministeriön tehtävänä on julkisen hallinnon viranomaisten tietohallinnon yleinen ohjaus: julkisen hallinnon ICT-infrastruktuurin ja digitaalisten palvelujen kokonaisarkkitehtuurin ja yhteentoimivuuden ohjaus sekä tietoturvallisuuden yleisten perusteiden laadinta. Julkisen hallinnon ICT-infrastruktuurin ja digitaalisten palvelujen käyttö on välttämätöntä toteutettaessa yhteiskunnan elintärkeitä toimintoja. Niiden turvallisuus ja jatkuvuus on varmistettava siten että ne ovat käytettävissä kaikissa turvallisuustilanteissa. Tämän tavoitteen saavuttamiseksi valtiovarainministeriö on ohjeistanut julkisen hallinnon ICT-infrastruktuurin, digitaalisten palvelujen ja tietojen turvallisuuden vähimmäisvaatimukset. Kukin toimivaltainen viranomainen vastaa niiden turvallisuudesta ja varautumisesta hallinnonalallaan. Valtioneuvoston kanslia vastaa valtiojohdon ja ministeriöiden digitaalisten palvelujen ja tietojen turvallisuudesta ja varautumisesta.

Julkisen hallinnon yhteiseen ICT-infrastruktuuriin ja digitaalisiin palveluihin kuuluvat valtion yhteiset tieto- ja viestintätekniset palvelut sekä hallinnon turvallisuusverkko ja sen palvelut ja julkisen hallinnon yhteiset sähköisen asioinnin tukipalvelut. Valtiovarainministeriö ohjaa niiden tieto- ja viestintäteknistä varautumista, valmiutta ja turvallisuutta. Tarvittaessa valtion johto priorisoi julkisen hallinnon ICT-infrastruktuurin ja sen mahdollistamien digitaalisten palvelujen käyttöä ja häiriötilanteiden hallintaa, erityisesti normaaliolojen häiriötilanteissa ja poikkeusoloissa. Keskeiset viranomaiset ovat Valtion tieto- ja viestintätekniikkakeskus Valtori, Väestörekisterikeskus VRK yhteistyössä valtioneuvoston kanslian, liikenne- ja viestintäministeriön, Huoltovarmuuskeskuksen/Huoltovarmuusorganisaation, ICT-palveluita tuottavien yritysten, Suomen Erillisverkot Oy – konsernin ml. Suomen Turvallisuusverkko Oy STUVEn kanssa.

## Sähköisten viestintäpalveluiden käytettävyyden ja saatavuuden varmistaminen

Vastuuministeriö: LVM

Tehtävän kuvaus ja tavoite

Markkinaehtoisten laadukkaiden, turvallisten ja toimintavarmojen sähköisten viestintäpalveluiden käytettävyys ja saatavuus varmistetaan häiriötilanteissa ja myös poikkeusoloissa.

Sähköisen viestinnän keskeisten kriittisten viestintäpalveluiden käytettävyys ja saatavuus häiriötilanteissa ja myös poikkeusoloissa varmistetaan riskinarvioinnilla, etukäteisvalmisteluin ja varautumisella.Kriittisiä viestintäpalveluita ovat hätäpuhelut ja joukkoviestintä sekä esimerkiksi viestintäpalveluilla toteutetut palvelut, kuten maksuliikenteen välitys, sähköverkot, liikenteen ohjausjärjestelmät sekä sosiaali- ja terveyspalvelut. Viestintäpalvelut ovat vikasietoisia ja toiminnot normaalitilanteeseen palaamiseksi ovat käynnistettävissä välittömästi. Häiriötilanteista tiedotetaan viipymättä. Yhteiskunnan johtamisen, sisäisen ja ulkoisen turvallisuuden sekä muiden sähköisen viestinnän kriittisten toimintojen jatkuvuus turvataan myös valmiuslain tarkoittamissa poikkeusoloissa.

Toimintamalli

Viestintäpalveluiden toiminnan laatuvaatimukset on asetettu tietoyhteiskuntakaaressa. Teleyritysten on huolehdittava siitä, että niiden toiminta jatkuu mahdollisimman häiriöttömästi myös normaaliolojen häiriötilanteissa sekä valmiuslaissa tarkoitetuissa poikkeusoloissa.

Viestintäpalveluiden palvelutason varmistamisessa ja varautumisessa korostetaan poikkihallinnollista yhteistyötä, tiedonvaihtoa ja tilannekuvaa sekä eri hallinnonalojen varautumistoiminnan koordinointia. Valtionhallinnon eri toimijat edistävät tietoturva- ja -suojasäännöstön täytäntöönpanoa, valvontaa sekä ohjeistusta ja neuvontaa. Viranomaiset ovat varautuneet poikkihallinnollisella yhteistyöllä ottamaan käyttöön poikkeusoloissa valmiuslain lisätoimivaltuuksia ja poikkeusjärjestelyitä. Viranomaisten valmiutta ylläpidetään säännöllisellä harjoitustoiminnalla. Toiminnassa edistetään myös viestintäpalveluja käyttävien yritysten tietoisuutta tietoturvakysymyksistä ja tietoturvauhkatiedonvaihtoa.

Kansainvälinen tietoturvayhteistyö on Suomen kansalliselle tietoturvatyölle tärkeätä. Kansainvälinen yhteistyö, tiedonvaihto ja harjoitustoiminta edistävät suomalaisten toimijoiden tietoisuutta tietoturvauhkista ja auttavat niitä varautumaan uhkien vaikutuksiin.

Liikenne- ja viestintäministeriön hallinnonalan lisäksi mukana työssä ovat muun muassa Energiavirasto, sisäministeriön pelastusosasto, Hätäkeskuslaitos, huoltovarmuusorganisaatio sekä puolustusministeriö ja puolustusvoimat. Myös elinkeinoelämä ja kolmas sektori osallistuvat roolinsa mukaisesti varautumisyhteistyöhön.

## Vakuutustoiminnan turvaaminen

Vastuuministeriö: STM

Tehtävän kuvaus ja tavoite

Vakuutukset ovat osa yritysten riskienhallinnan kokonaisuutta. Vakuutusturvan saatavuus on edellytys liiketoiminnan harjoittamiselle, ja siksi myös yhteiskunnan häiriöttömälle toiminnalle. Vakuutusyhtiöiden korvauksenmaksutoiminta ja sijoitustoiminta ovat riippuvaisia tietoliikenneyhteyksien ja pankkien maksuliikennepalveluiden toimivuudesta. Esimerkiksi työeläkelaitoksilla on Suomen mittakaavassa hyvin merkittävä sijoitusvarallisuus, jonka hallinnoiminen edellyttää tietojärjestelmien toimivuutta. Pidempikestoisilla tietoliikenne- tai maksatusjärjestelmien häiriöillä on välitön vaikutus vakuutusyhtiöiden vakuutusmaksujen maksuunpanoon ja vahinkojen korvauksenmaksuun. Pidemmällä aikavälillä häiriöt vaikuttavat myös sijoitustoimintaan ja siten myös vakuutusyhtiöiden vakavaraisuuteen.

Vakuutusalan toimijat hoitavat toimeentulon kannalta merkittävien etuuksien toimeenpanoa, joten vakuutustoiminnan turvaaminen on merkityksellistä myös väestön toimeentuloturvan järjestämisen kannalta. Työeläketurva ja tapaturmavakuutus muodostavat merkittävän osan lakisääteisestä sosiaalivakuutuksesta. Kansalaisten toimeentulon varmistamiseksi maksuliikenteen ja tietojärjestelmien toimivuuteen häiriötilanteissa tulee kiinnittää erityistä huomiota, koska sosiaalivakuutusetuuksien maksaminen on tästä riippuvainen. Tietoliikenneyhteyksien häiriöitä varten tulee olla käytössä vaihtoehtoisia menetelmiä, joilla maksuja varten tarvittavat tiedot saadaan toimitettua pankkiin. Lisäksi vaihtoehtoisia maksatustapoja tulee kartoittaa viranomaisten ja yksityisen sektorin yhteistyönä.

Yhteiskunnan ja eri toimijoiden välistä vuoropuhelua sekä tiedonsaantia vakuutusalan varautumisesta tulee edelleen edistää. Poikkeusoloissa turvattavista palveluista ja palvelujen priorisoinnista on hyvä käydä laajaa yhteistä keskustelua myös Suomessa toimivien ICT-palveluyhtiöiden ja huoltovarmuuskriittisten toimijoiden välillä.

Toimintamalli

Vakuutusalan varautumisen kannalta maksuliikenteen ja tietoliikenteen toimivuus sekä energian saanti ovat elintärkeitä. Vakuutustoiminnan turvaaminen edellyttää tiivistä yhteistyötä eri viranomaisten ja muiden toimijoiden välillä. Vakuutustoiminnan turvaaminen kuuluu sosiaali- ja terveysministeriön tehtäviin niiltä osin kun kysymys on vakuutuksia koskevan lainsäädännön valmistelusta ja vakuutustoiminnan turvaamiseen liittyvästä yleisestä ohjauksesta. Vakuutustoiminnan turvaaminen kuuluu ensisijaisesti vakuutusyhtiöille ja muille vakuutuslaitoksille. Vakuutuslaitosten varautumista valvoo Finanssivalvonta. STM huolehtii poikkeusolojen vakuutustakuun myöntämisen asianmukaisista järjestelyistä tarvittaessa.

## Polttoainehuollon turvaaminen

*Vastuuministeriö: TEM, LVM, MMM*

Tehtävän kuvaus ja tavoite

Polttoainehuollolla ylläpidetään polttoaineiden saatavuutta hyödyntämällä useita polttoaineita ja hankintalähteitä energiantuotannossa, edistämällä kotimaisten poltto-aineiden tuotantoa ja käyttöä sekä varmuus- ja velvoitevarastoinnilla. Uusiutuvien energialähteiden, erityisesti biopolttoaineiden käytön edistäminen lisää huoltovarmuutta.

**Toimintamalli**

Polttoainehuollon varmuus perustuu yritysten tuontipolttoaineiden velvoitevarastointiin. Lisäksi saantihäiriöiden varalta ja kansainvälisten sopimusvelvoitteiden täyttämiseksi Huoltovarmuuskeskus pitää tuontipolttoaineita valtion varmuusvarastoissa siten, että maassa on käytettävissä keskimäärin viiden kuukauden normaalikulutusta vastaavat tuontipolttoainevarastot. Varastomäärien mitoituksessa öljytuotteiden käyttö maakaasun varapolttoaineena otetaan huomioon ainoastaan yhdyskuntien energiahuollossa. Varastojen hyödyntäminen edellyttää toimivaa jakelu- ja kuljetuslogistiikka.

Kaukolämpöalan toimijat ottavat varautumisessaan huomioon vakavien häiriötilanteiden ja poikkeusolojen varalta riittävien polttoainevarastojen sijoittamisen tuotantolaitoksille sekä sähkökatkoksiin varautumisen. Turpeen käytön turvaamiseksi sähkön ja lämmön yhteistuotannossa sekä saatavuuden varmistamiseksi sääriskien varalle tavoitteena on, että maassa on noin puolen vuoden käyttöä vastaavat turvevarastot turvetuotantokauden alkaessa. Puusta tuotetun energian kasvava merkitys otetaan huomioon varauduttaessa infrastruktuurin ylläpitämiseen ja riittäviin korjuu- ja kuljetuskalustomääriin sekä työvoiman saatavuuteen.

Työ- ja elinkeinoministeriö vastaa polttoainehuollon turvaamisesta. Liikenne- ja viestintäministeriön hallinnonala on vastuussa liikenteen polttoaineiden jakelusta, joka on osa liikennejärjestelmien ja kuljetusten sujuvuutta. Polttoainehuollon turvaamisen käytännön toimet toteutetaan alan yrityksissä. Huoltovarmuuskeskus huolehtii valtion varmuusvarastoista. Polttoainehuollon varautumista ohjaa Huoltovarmuuskeskuksen energiahuolto-osaston ja sitä toteuttaa öljypooli. Öljypooli ylläpitää myös öljytuotteiden kuljetusten valmiutta. Yrityskohtainen valmiussuunnittelu kattaa lähes koko öljy- ja kaasualan. Poikkeusoloissa työ- ja elinkeinoministeriö vastaa polttonesteen säännöstelyn kohdistamisesta kokonaisuutena ja lämmityspolttoöljyn säännöstelystä. Liikenne- ja viestintäministeriö vastaa kuljetusten jatkuvuuden sekä maa- ja metsätalousministeriö ruokahuollon turvaamisesta. Öljytuotteiden säännöstelytehtävät voidaan valmiuslain antamin valmiuksin määrätä Öljy- ja biopolttoaineala ry:n yhteydessä toimivan Öljyalan jakelukeskukselle, joka ohjaa ja seuraa öljyn toimituksia, seuraa polttoöljyn myyntiä ja varastoja sekä avustaa öljy-yhtiöitä säännöstelyn toimeenpanossa yhtiöiden asiakkaiden öljytoimitusten varmistamiseksi.

## Voimahuollon turvaaminen

Vastuuministeriö: TEM

Tehtävän kuvaus ja tavoite

Voimahuollon turvaamisella varmistetaan riittävän sähkön ja lämmön tuotannon sekä siirron ja jakelun kapasiteetin riittävyys, näiden järjestelmien riittävä toimivuus ja palautuvuus normaali- ja poikkeusoloissa. Vakava sähkön tai lämmön saannin häiriö vaikuttaa yhteiskunnan kaikkiin toimintoihin ja voi vaarantaa kriittiset toiminnot ja väestön hyvinvoinnin.

Toimintamalli

Sähkön siirto- ja jakeluverkosto on haavoittuva Suomen kaltaisessa maassa, missä energian tuotanto ja käyttö on maantieteellisesti laajalle hajautettu, siirtoetäisyydet pitkiä ja energian siirto tapahtuu verkostoissa, jotka ovat fyysisesti suojaamattomia sekä lumelle ja myrskyille alttiita. Sähkönjakelu- ja viestintäverkkojen välillä on voimakas keskinäisriippuvuus.

Verkkoyhtiöt edistävät asiakkaidensa sähkönjakelun toimitusvarmuutta investoinnein maakaapeloimalla keskijänniteverkkoaan, lisäämällä verkostoautomaatiota sekä rengasmaisten yhteyksien lisäämisellä. Sähköverkkojen ohjausjärjestelmät ovat pitkälti automatisoituja ja niihin voi kohdistua merkittäviä kyberuhkia. Uhkaavaa ylikuormitustilannetta hallitaan kierrättämällä lyhyttä sähköntoimituskatkoa alueittain. Laaja sähkön toimitushäiriö voi vaatia valmiuslain mukaisten toimivaltuuksien käyttöönottoa. Poikkeusoloissa voidaan sähkön käyttöä rajoittaa tai kokonaan kieltää muihin kuin huoltovarmuuden kannalta välttämättömiin tarkoituksiin. Sähkön varsinainen säännöstely perustuu kiintiösäännöstelyyn.

Työ- ja elinkeinoministeriö vastaa voimahuollon turvaamisesta. Voimahuollon varmuus perustuu normaaliaikojen järjestelyihin, joiden avulla voidaan toimia pitkälle kriisiaikana.

Julkisen sektorin varautumistoimet ovat luonteeltaan täydentäviä. Voimahuollon turvaamisen käytännön toimet toteutetaan alan yrityksissä. Kantaverkkoyhtiö Fingrid Oyj vastaa sähkönsiirtojärjestelmän toimivuudesta ja hetkittäisestä tehotasapainosta. Fingrid Oyj:llä on laajat toimintavaltuudet kulutuksen ja tuotannon tasapainottamiseksi jo ennen valmiuslain mukaista poikkeusolotilannetta. Sähkön ja lämmön tuotanto- ja jakeluyritysten varautumista ohjataan Huoltovarmuuskeskuksen energiahuolto-osaston ja sen alaisen voimatalouspoolin toiminnan kautta. Sähkömarkkinoiden toimivuutta ja sen osana siirtoverkkotoimintaa valvoo Energiavirasto.

## Sää-, meri- ja olosuhdepalveluiden saatavuuden varmistaminen

Vastuuministeriö: LVM

Tehtävän kuvaus ja tavoite

Yhteiskunnan turvallisuuden ja toimivuuden edellyttämien sää-, meri- ja olosuhdepalveluiden saatavuus varmistetaan häiriötilanteissa ja myös poikkeusoloissa.

Sää-, meri- ja olosuhdepalveluiden häiriöttömällä tuotannolla tuetaan erityisesti viranomaisten, kriittisen infrastruktuurin ylläpitäjien sekä muiden elinkeinoelämän toimijoiden omaa häiriötilanteiden ennakoimista ja varautumista, häiriötilanne- ja tilannekuvatoimintaa sekä häiriötilannejohtamista.

Toimintamalli

Suomessa Ilmatieteen laitostuottaa ja kehittää sää-, meri- ja olosuhdepalveluita ottaen huomioon palveluita tarvitsevien yhteiskunnan eri toimijoiden ja väestön tarpeet. Velvoitteita Ilmatieteen laitoksen sää-, ja meri- ja olosuhdepalvelutietojen tuottamisesta on asetettu lainsäädännössä. Ilmatieteen laitoksen valmius palveluiden tuotantoon on varmistettu suunnittelulla, etukäteisvalmisteluin ja varautumisella. Tarvittaessa palveluiden tuotantoa pystytään jatkamaan myös varajärjestelyin.

Kansainvälinen yhteistyö on edellytys sää-, meri- ja olosuhdepalveluiden tuottamiselle Suomessa. Siksi Ilmatieteen laitos osallistuu aktiivisesti toimialansa kansainväliseen yhteistyöhön ja tiedonvaihtoon.

Liikenne- ja viestintäministeriön hallinnonalan toimijoiden lisäksi yhteistyössä ovat mukana muun muassa valtioneuvoston tilannekuvakeskus, puolustusvoimat, Sisäministeriön pelastusosasto ja pelastuslaitokset, Rajavartiolaitos, Suomen ympäristökeskus ja Säteilyturvakeskus.

## Liikennepalveluiden käytettävyyden ja saatavuuden varmistaminen

Vastuuministeriö: LVM

Tehtävän kuvaus ja tavoite

Markkinaehtoisten laadukkaiden, turvallisten ja toimintavarmojen liikennepalveluiden käytettävyys ja saatavuus varmistetaan häiriötilanteissa ja myös poikkeusoloissa.

Yhteiskunnan toiminnan edellyttämien liikennepalveluiden käytettävyys ja saatavuus varmistetaan häiriötilanteissa ja myös poikkeusoloissa riskinarvioinnilla, etukäteisvalmisteluin ja varautumisella. Näitä palveluita ovat muun muassa elinkeinoelämän kriittiset kuljetukset, työssäkäyntiliikenne, koulukuljetukset sekä yhteiskunnan tuottamat kuljetuspalvelut. Liikennepalveluiden häiriötilanteista tiedotetaan viipymättä.

Toimintamalli

Varautumisvelvoite on sisällytetty substanssilainsäädäntöön rautatieliikenteen harjoittajille, metroliikenteen harjoittajalle ja tietyille ilmailun toimijoille mukaan lukien lentoyhtiöt ja lentoaseman pitäjät. Toimijat, joilla ei ole lakisääteisiä varautumisvelvollisuuksia, varmistavat toimintansa muilla perusteilla. Substanssilainsäädäntö ja valmiuslaki täydentävät toisiaan.

Poikkihallinnollisuutta toteutetaan myös keskushallinnon sekä alue- ja paikallishallinnon työnjaossa. Viranomaiset hyödyntävät olemassa olevia toimintamalleja ja foorumeita, kuten huoltovarmuusorganisaatiota, liikenteen palveluiden tilannekuvatoiminnassa, tiedonvaihdossa, harjoitustoiminnassa sekä muissa palvelutason käytettävyyden ja saatavuuden varmistavissa toimissaan.

Liikennepalvelut ovat globaaleja, joten Suomen varautumistyössä huomioidaan Euroopan unionin sisämarkkinat sekä laajemmin kansainvälinen toimintaympäristö

Liikenne- ja viestintäministeriön hallinnonalan lisäksi työ- ja elinkeinoministeriö ja sen alainen Huoltovarmuuskeskus vastaavat liikennepalveluita tuottavien ja tarvitsevien yritysten toimintaedellytysten ja varautumisen edistämisestä. Myös elinkeinoelämä ja kolmas sektori osallistuvat roolinsa mukaisesti varautumisyhteistyöhön.

## Liikenne- ja viestintäverkkojen turvallisuuden ja toimintavarmuuden varmistaminen

Vastuuministeriö: LVM

Tehtävän kuvaus ja tavoite

Yhteiskunnan häiriöttömän toiminnan edellyttämien liikenne- ja viestintäverkkojen turvallisuus ja toimivuus varmistetaan häiriötilanteissa ja myös poikkeusoloissa.

Liikenne- ja viestintäverkkojen turvallisuus ja toimivuus varmistetaan häiriötilanteissa ja myös poikkeusoloissa yhteiskunnan asettamien palvelutasovaatimusten mukaisesti. Kriittisiä liikenne- ja viestintäverkkoja ovat koti- ja ulkomaan tietoliikenneyhteydet, matkaviestinverkko sekä liikennejärjestelmän keskeiset solmukohdat, kuten satamat, terminaalit, lentokentät sekä kriittinen väylästö. Verkkojen turvallisuuteen ja toimivuuteen kohdistuvat uhat ja häiriötilanteet havaitaan ja niihin varaudutaan riskinarviointiin perustuvalla suunnittelulla ja etukäteisvalmisteluilla. Häiriötilanteisiin reagoidaan joustavasti, otetaan käyttöön varajärjestelyitä ja pyritään palauttamaan verkkojen toiminta jouhevasti takaisin normaalitilaan. Poikkeusoloissa verkkojen turvallisuus ja käytettävyys säilyy tasolla, joka turvaa yhteiskunnan, elinkeinoelämän, eri viranomaisten ja kansalaisten liikkumiseen ja viestintään liittyvät perustarpeet.

Toimintamalli

Liikenne- ja viestintäverkkojen toiminnan laatuvaatimuksia ja varautumisvelvollisuuksia on asetettu lainsäädännössä. Yhteiskunnan tietointensiivisyys ja järjestelmien keskinäisriippuvuus näkyvät erityisesti liikenne-, tietoliikenne- ja energiajärjestelmien keskinäisriippuvuuden kasvusta, mikä edellyttää poikkihallinnollista yhteistyötä Tämä riippuvuus kasvaa tulevaisuudessa siirryttäessä digitaalisiin liikennepalveluihin ja autonomisiin liikennevälineisiin.

Poikkeusoloissa liikenne- ja viestintäverkoista vastaavat viranomaiset varautuvat poikkihallinnollisessa yhteistyössä muiden viranomaisten kanssa valmiuslain lisätoimivaltuuksien ja poikkeusjärjestelyiden käyttöön ottoon.

Suomi osallistuu aktiivisesti liikenne- ja viestintäverkkoja koskevan turvallisuussääntelyn kehittämiseen niin Euroopan unionissa kuin myös muilla kansainvälisillä foorumeilla.

Liikenne- ja viestintäministeriön hallinnonalan lisäksi työ- ja elinkeinoministeriö ja sen alaiset Energiavirasto ja Huoltovarmuuskeskus edistävät eri toimijoiden vapaaehtoista varautumista. Puolustusministeriö ja sisäministeriö turvaavat tarvittaessa liikenne- ja viestintäverkkojen fyysisen infrastruktuurin koskemattomuutta. Finavia Oyj. vastaa Suomen keskeisten lentoasemien toimintojen turvallisuudesta ja toimintavarmuudesta. Myös elinkeinoelämä ja kolmas sektori osallistuvat roolinsa mukaisesti varautumisyhteistyöhön.

## Suomen huoltovarmuuteen ja ulkomaankauppaan liittyvien kuljetusten jatkuvuuden varmistaminen

Vastuuministeriö: LVM, PLM

Tehtävän kuvaus ja tavoite

Kuljetuslogistisen järjestelmän toimivuus ja turvallisuus sekä yhteiskunnan toiminnan ja huoltovarmuuden edellyttämät kriittiset sisäiset ja ulkomaankaupan kuljetukset varmistetaan häiriötilanteissa ja myös poikkeusoloissa.

Suomen ulkomaankaupan maa-, ilma- ja meriliikenneyhteydet; maarajojen ylityspaikat, satamat, lentokentät sekä väestön toimeentulon, työ- ja elinkeinoelämän tarvitsemat Suomen sisäiset kriittiset kuljetukset varmistetaan häiriötilanteissa ja myös poikkeusoloissa. Kotimaisten varustamojen aluskannan säilymisestä huolehditaan. Suomen valtiolla on valmius antaa tarvittaessa vakuustakuita tilanteissa, joissa kaupallisia vakuutuksia ei ole saatavissa.

Toimintamalli

Kriittiset yritykset ja palveluntuottajat varmistavat toiminnan jatkuvuuden joko lainsäädäntö-, sopimus- tai muulla vahvalla perusteella. Viranomaiset varautuvat poikkihallinnollisessa yhteistyössä valmiuslain lisätoimivaltuuksien ja poikkeusjärjestelyiden käyttöönottoon. Lisätoimivaltuudet voivat liittyä esimerkiksi käyttövoiman saannin turvaamiseen yhteiskunnan toiminnan ja huoltovarmuuden kannalta kriittisille kuljetuksille sekä ajoneuvojen ja työkoneiden varaamisjärjestelyihin.

Suomi on aktiivinen huoltovarmuuteen ja kuljetuslogistiikkaan liittyvissä kysymyksissä Euroopan unionissa, Nato-yhteistyössä ja muilla kansainvälisillä foorumeilla. Suomen kuljetuslogistinen järjestelmä tukee myös Suomen kansainvälisen puolustusyhteistyön tavoitteita, kuten Suomen ja Naton kumppanuusyhteistyötä ja isäntämaatuki-konseptia.

Liikenne- ja viestintäministeriön hallinnonalan lisäksi työ- ja elinkeinoministeriö ja sen alainen Huoltovarmuuskeskus vastaavat kuljetuksia ja logistisia palveluita tuottavien ja niitä tarvitsevien yritysten toimintaedellytysten edistämisestä. Sisäministeriö vastaa liikennejärjestelmän toimintavarmuuden ylläpitoon liittyvän pelastustoiminnan järjestämisestä. Merivoimat osana Suomen puolustusvoimia vastaa merikuljetusten suojaamisen liittyvästä toiminnasta. Tulli toimeenpanee tarvittavan ulkomaankaupan sääntelyn ja varmistaa osaltaan kuljetusketjun häiriöttömyyden. Myös elinkeinoelämä ja kolmas sektori osallistuvat roolinsa mukaisesti varautumisyhteistyöhön.

## Sosiaali- ja terveydenhuollon tietojärjestelmien toimivuuden sekä keskeisten tarvikkeiden saatavuuden turvaaminen

Vastuuministeriö: STM

Tehtävän kuvaus ja tavoite

Varmistetaan lääkkeiden ja rokotteiden saatavuus velvoitevarastoinnilla. Varautumista täydennetään harvinaisten kriisispesifisten valmisteiden muulla hajautetulla varmuusvarastoinnilla. Lisäksi varmistetaan terveydenhuollon laitteiden ja tarvikkeiden käyttömateriaalin ja varaosien saatavuus. Varmistetaan terveydenhuollon valmiudesta vastaavien kansallisten ja kansainvälisten viranomais- ja asiantuntijatahojen sekä Huoltovarmuuskeskuksen yhteistyö niin, että saavutetaan yhtenäinen materiaalisen varautumisen vähimmäistaso koko maassa. Lääkkeiden, rokotteiden ja terveydenhuollon laitteiden ja tarvikkeiden saatavuuden turvaamiseksi kehitetään maiden välisiä kahden ja monenkeskisiä huoltovarmuussopimuksia. Suomi toimii aktiivisesti EU:ssa huoltovarmuusulottuvuuden tehostamiseksi. Lääkkeiden ja terveydenhuollon laitteiden ja tarvikkeiden alueellista yhteishankintamenettelyä kehitetään.

Toiminnan turvaamiseksi ylläpidetään lääkkeiden velvoite- ja varmuusvarastoja sekä terveydenhuollon laitteiden ja tarvikkeiden varmuusvarastoja. Laajojen tartuntatautiepidemioiden varalle hankitaan lääkkeitä ja suojainmateriaalia. Rokotteiden saatavuus turvataan sopimuksin sekä niiden annostelussa käytettävien tarvikkeiden saatavuus varmuusvarastoinnilla.

Digitalisoidut toiminnot ja palvelut lisääntyvät sosiaali- ja terveydenhuollossa. Niiden toimintavarmuus on turvattava myös häiriö- ja poikkeustilanteissa riskiarvioinnin perusteella suunniteltavin varajärjestelyin. Tarvittavien asiakas- ja potilastietojen tulee olla käytettävissä kaikissa oloissa, mikä edellyttää tietojen säilyttämistä Suomessa. Diagnostisten ja muiden potilas- ja asiakastietojen siirto, digitaaliset palvelut sekä verkkoihin kytkeytyvien terveydenhuollon laitteiden kyberturvallisuus tulee varmistaa.

Toimintamalli

STM kehittää sosiaali- ja terveydenhuollon varautumisen ohjeistusta ja koulutusta. Valmiussuunnittelun ja varautumisen yhteistyötä pohjoismaiden kanssa lisätään. Vastuu sosiaali- ja terveydenhuollon valmiussuunnitelmien päivittämisestä ja varautumisesta on palveluja tuottavilla yksiköillä. Varautumista tuetaan velvoitevarastoinnilla ja valtion varmuusvarastoilla. Velvoite- ja varmuusvarastot hajasijoitetaan. Terveydenhuollon hankinnoissa vältetään tukeutumista yhteen toimittajaan. Varastoitava tavara pisteytetään tuotteen kriittisyyden, strategisen merkityksen, kriisiherkkyyden ja kriisispesifisyyden mukaan. Varautumista kyberhäiriöihin tehostetaan kaikilla hallinnon tasoilla.

## Ympäristön muutosten havainnointi ja seuranta sekä muutoksiin sopeutuminen ja niistä aiheutuvien uhkien torjunta

Vastuuministeriö: YM, MMM

Tehtävän kuvaus ja tavoite

Ylläpidetään valmiutta havaita, seurata ja ennakoida ympäristön muutoksia sekä yhteiskunnan valmiutta sopeutua niihin ja torjua niistä aiheutuvia uhkia. Tähän liittyy laajasti Suomen osallistuminen kansainvälisten ympäristösopimusten solmimiseen ja toimeenpanoon.

Kansallisella tasolla ympäristöuhkat voivat aiheuttaa merkittäviä omaisuusvahinkoja sekä vahinkoja ympäristölle ja huonontaa taloudellisen toiminnan edellytyksiä. Toimivat seurantajärjestelmät mahdollistavat haitallisten ympäristömuutosten havaitsemisen ja ennakoimisen niin, että niiden vaikutusta voidaan rajoittaa ja korjata aiheutuneet vahingot mahdollisimman nopeasti.

Ympäristön tilan seurantaa ja tietorekistereitä pidetään yllä. Seurannan avulla varaudutaan myös ympäristöonnettomuuksien havaitsemiseen ja hallintaan. Seurantatietojen avulla voidaan esimerkiksi nopeasti mallintaa ympäristöön kohdistuvia vaikutuksia ympäristöonnettomuustilanteissa. Suomen osallistumista kansainväliseen yhteistyöhön ilmastonmuutoksen hidastamiseksi jatketaan. Jatketaan kansainvälistä yhteistyötä Itämeren tilan parantamiseksi sekä muiden meneillään olevien haitallisten ympäristön muutosten saamiseksi hallintaan.

Toimintamalli

Ympäristöministeriön tehtävänä on ympäristön tilan seurannan yleinen ohjaus ja kehittäminen sekä ympäristömuutoksiin varautumisen yleinen ohjaus yhdessä maa- ja metsätalousministeriön kanssa.

Valtion viranomainen seuraa ympäristön tilaa alueellaan. Aluehallintouudistuksessa tulee huolehtia veden, ilman, maaperän ja eliöstön seurantojen alueellisen toteutuksen järjestämisestä. Kunnan tehtävänä on huolehtia ympäristön tilan seurannasta alueellaan.

Suomen ympäristökeskus ja Luonnonvarakeskus seuraavat ja arvioivat ympäristön tilaa ja kuormitusta, tutkivat ympäristössä tapahtuvia muutoksia ja niiden syitä sekä kehittävät keinoja haitallisten ympäristömuutosten ehkäisemiseksi. Keskukset tuottavat tietoa ilmastonmuutoksen hillinnästä ja siihen sopeutumisesta yhteistyössä Ilmatieteenlaitoksen kanssa. Suomen ympäristökeskus ja Luonnonvarakeskus pitävät yllä ympäristöä ja sen tilaa koskevia seuranta- ja tietojärjestelmiä. Keskukset osallistuvat asiantuntijoina kansainväliseen yhteistyöhön.

## Jätehuollon turvaaminen

Vastuuministeriö: YM

Tehtävän kuvaus ja tavoite

Jätehuollon turvaamisen tarkoituksena on varmistaa jätehuollon toimintavarmuus ja mahdollisimman häiriötön toiminta häiriötilanteissa sekä edistää ja ylläpitää siihen liittyvää varautumista. Lisäksi yhdessä huoltovarmuusorganisaation kanssa pyritään ylläpitämään valmiutta korvata ulkoisen tekijän aiheuttamasta rajojen sulkeutumisesta aiheutuvaa poltto- ja raaka-aineiden vajausta ohjaamalla jätevirtoja näihin tarkoituksiin.

Tavoitteena on, että öljy- ja ydinonnettomuuksissa, eläintautiepidemioissa, tulvissa sekä muissa vastaavissa yllättävissä ja poikkeuksellisissa tapahtumissa syntyvien äkillisten poikkeuksellisten jätemäärien keräys, kuljetus ja käsittely kyetään järjestämään hallitusti ja suunnitelmallisesti. Riittävä varautumisen taso varmistetaan kaavoituksen yhteydessä tapahtuvalla sijoituspaikkojen etukäteissuunnittelulla sekä ylläpitämällä valmiutta järjestää vaihtoehtoista jätteiden keräys-, kuljetus- ja käsittelykapasiteettia valmiussopimuksin yms. järjestelyin. Viranomaisten ja yritysten välinen yhteistyö on tehokasta ja ennakoivaa. Energia- ja raaka-ainetarpeen tyydyttämiseksi kierrätys- ja hyödyntämiskapasiteetti pystytään tarvittaessa ohjaamaan mahdollisimman täystehoisesti lämmitys- ja sähköntuotantoon, liikennepolttoainehuoltoon sekä lannoitteiden valmistukseen.

Toimintamalli

Ympäristöministeriö vastaa jätehuollon yleisestä ohjauksesta, seurannasta ja kehittämisestä. Ympäristöministeriö tukee hallinnonalansa osallistumista huoltovarmuusorganisaation työhön. Jätealan huoltovarmuustoimikunnan tavoitteena on varmistaa jätealan huoltovarmuus eriasteisissa normaaliolojen häiriötilanteissa. Toimikunnassa ovat ympäristöministeriön ohella edustettuina Huoltovarmuuskeskus, Suomen ympäristökeskus, Elintarviketurvallisuusvirasto Evira, ELY-keskukset sekä kunnalliset ja yksityiset jätehuoltoyhtiöt.

ELY-keskukset ohjaavat ja edistävät jätehuoltoon liittyvien tehtävien hoitamista toimialueellaan sekä valvovat yhdessä kuntien ympäristönsuojeluviranomaisten kanssa jätelain ja sen nojalla annettujen säännösten ja määräysten noudattamista. Toimivaltaisia ympäristölupaviranomaisia ovat aluehallintovirastot ja kuntien ympäristönsuojeluviranomaiset. Sosiaali- ja terveysalan lupa- ja valvontavirasto ohjaa toimialallaan jätteestä aiheutuvien terveyshaittojen ehkäisyä. Kunnat vastaavat yhdyskuntajätehuollon järjestämisestä sekä alueiden käytön suunnittelusta alueellaan. Jätehuollon järjestäminen häiriötilanteissa sekä jäteperäisen poltto- ja raaka-ainetuotannon turvaaminen edellyttää mm. elintarvike-, säteily- ja ydinturvallisuudesta vastaavien viranomaisten, liikenne- ja terveydenhuoltoviranomaisten, pelastustoimen, kuntien sekä jätehuoltoyritysten yhteistyötä.

## Rakentamisen turvaaminen

Vastuuministeriö: YM

Tehtävän kuvaus ja tavoite

Rakentamisen resurssien turvaamisella tarkoitetaan valmiuslain toimivaltuuksien mukaista rakentamisen ja rakennustuotteiden säännöstelyä. Tarkoituksena on suunnata rakentamisen resurssit välttämättömään rakentamiseen valmiuslain mukaisissa poikkeusoloissa sekä normaaliolojen häiriötilanteissa. Välttämätöntä rakentamista ovat puolustusvoimien hankkeet sekä väestön suojaamisen ja huollon sekä turvallisuuden vaatimat rakennustyöt, liikenne- ja viestintäyhteyksien turvaaminen, energiahuollon vaatimat rakennustyöt sekä vesi- ja viemäriverkostojen ylläpitämisen edellyttämät rakennustyöt. Näitä voivat olla joissain tapauksissa myös keskeneräisten hankkeiden loppuun saattaminen ja kiireelliset korjaustyöt.

Rakentamisen säännöstelyssä käynnissä olevat rakennushankkeet keskeytetään. Käynnissä olevia hankkeita voidaan jatkaa, jos niille myönnetään jatkamislupa. Uudet hankkeet edellyttävät aloituslupaa. Jatkamis- ja aloitusluvat annetaan ensisijaisesti välttämättömään rakentamiseen kuuluville hankkeille. Poikkeusoloissa ympäristöministeriön yhteyteen perustetaan rakennustuotannon neuvottelukunta, jossa ovat edustettuina rakennusteollisuus, rakennuttajatahot ja julkinen sektori. Neuvottelukunnan tehtävänä on seurata rakentamisen tarpeen sekä rakentamisen tuotantotekijöiden kehittymistä. Neuvottelukunta tekee tarvittaessa ympäristöministeriölle esityksen säännöstelyvaltuuksien käyttöön ottamisesta ja säännöstelystä luopumisesta, kun se ei enää ole tarpeen. Rakentamisen säännöstelyn aikana aloitus- tai jatkamisluvan myöntää kunnan rakennusvalvontaviranomainen. Alueellisesti merkittäviä voimavaroja sitovalle rakennushankkeelle aloitus- ja jatkamisluvan myöntää kuitenkin ELY ja valtakunnallisesti merkittävälle hankkeelle ympäristöministeriö. Alueellisesti ja valtakunnallisesti merkittävät hankkeet määritellään valtioneuvoston asetuksella.

Rakennustuotteiden säännöstely toimeenpannaan siten, että rakennustuotteita myyvä elinkeinonharjoittaja saa myydä tai muutoin luovuttaa rakennustuotteita vain ostolupaa vastaan. Ostolupaa ei tarvita myytäessä tai luovutettaessa rakennustuotteita tukku- tai vähittäiskaupalle, puolustusvoimien hankkeisiin eikä rakennustuotteiden hankkimiseen ulkomailta. Rakennustuotteiden säännöstelyn aikana rakennustuotteiden ostoluvan myöntää sen kunnan rakennusvalvontaviranomainen, jonka alueella hanke pääosin toteutetaan.

Toimintamalli

Koska kynnys valmiuslain käyttämiseen on korkealla, normaaliolojen häiriötilanteista johtuvia rakennushankkeita sekä puolustusvoimien rakennushankkeita varten tarvittavia resursseja turvataan puolustusvoimien ja rakennusalan yritysten välisin yksityisoikeudellisin aie- ja valmiussopimuksin. Huoltovarmuuskriittiset yritykset eli rakennusurakoitsijat voivat varata kalustoa ja henkilöitä aiesopimuksin sovittujen rakentamissuoritteiden toteuttamista varten. Sopimuksella yritys sitoutuu ylläpitämään valmiutta tietyn rakennushankkeen toteuttamiseen määrätyssä ajassa tukipyynnön saatuaan. Aiesopimuksella määritellään rakennussuorituksen materiaalinen sisältö ja suoritusaika. Aiesopimus on sitova sopimus, jonka täytäntöönpano alkaa vain, jos puolustusvoimat antaa toteutusilmoituksen. Valmiussopimuksella urakoitsija sitoutuu ylläpitämään valmiutta toteuttaa aiesopimuksessa määritelty rakennussuoritus. Valmiussopimuksessa määritellään työn aloittamista koskeva valmiusaika. Rakennuspooli on rakennusalan yritysten keskinäinen sekä niiden, puolustusvoimien ja muiden viranomaisten välinen yhteistoimintaelin normaaliolojen häiriötilanteita ja poikkeusolojen rakennustoimintaa koskevissa asioissa.

## Asumisen turvaaminen

Vastuuministeriö: YM

Tehtävän kuvaus ja tavoite

Turvataan väestön asuminen tilanteessa, jossa väestöä joudutaan evakuoimaan tai ihmisiä siirtyy oma-aloitteisesti suuria määriä paikkakunnalta toiselle. Asumisen turvaamiseksi asuntokannan käyttöä voidaan tietyissä valmiuslain mukaisissa poikkeusoloissa tehostaa säännöstelytoimenpiteillä.

Lainsäädännöllinen ja hallinnollinen valmius asuttaa poikkeustilan vuoksi suuri joukko ihmisiä uudestaan.

Asuntokannan käyttöä voidaan säännöstellä aseellisen hyökkäyksen tai sen uhan sekä erityisen vakavan suuronnettomuuden aiheuttaman poikkeustilan aikana.

Asuntokannan käytön säännöstelyssä on kolme tasoa: 1) vuokrattaviksi tarjottavien asuntojen ilmoittaminen säännöstelyviranomaiselle, 2) vapautuvien ja vapaiden asuinhuoneistojen sekä muiden asunnoksi sopivien tilojen ilmoittaminen säännöstelyviranomaiselle vuokrausta varten ja 3) ylimääräisten huoneiden ilmoittaminen. Myös vuokrankorotusten enimmäismäärää voidaan säännellä asetuksella.

Toimintamalli

Ensisijaisesti asukkaat järjestävät asumisensa omatoimisesti ja viranomaiskeinoja otetaan käyttöön vain siltä osin kuin ne ovat välttämättömiä. Kunta määrää jonkin toimielimensä hoitamaan asuntokannan säännöstelyn tehtäviä tai perustaa asuntokannan säännöstelyviranomaisen tehtävää varten. Kuntien lisäksi keskeisiä toimijoita ovat ARA, ELY-keskukset ja YM.

Asuntomarkkinatietoja voivat tuottaa ja toiminnan järjestämisessä avustaa asuntomarkkinatoimijat ja asuntomarkkinatoimijoita edustavat järjestöt.

## Vesihuollon turvaaminen

Vastuuministeriö: MMM, STM, YM

Tehtävän kuvaus ja tavoite

Vesihuollon turvaamisen tarkoituksena on varmistaa puhtaan veden saatavuus sekä terveyden ja ympäristönsuojelun kannalta asianmukainen jätevesihuolto. Vesihuollon turvaaminen ulottuu kokonaisvaltaisesti vesihuollon toimintaketjuun vesilähteistä käsitellyn jäteveden purkupisteisiin saakka.

Toimintamalli

Vesihuollon turvaaminen on kunnan, vesihuoltolaitoksen ja kiinteistön omistajan tai haltijan vastuulla. Vesihuollon yleinen ohjaus ja seuranta kuuluvat maa- ja metsätalousministeriölle. Sosiaali- ja terveysministeriö vastaa talousveden laadun turvaamisesta, ympäristöministeriö vastaa vesiensuojelusta ja jätevesien käsittelyn ohjauksesta. Varaudutaan turvaamaan vedenhankinta myös poikkeusoloissa valmiuslain nojalla.

## Tulvariskien hallinta ja patoturvallisuuden valvonta

Vastuuministeriö: MMM

Keskeiset viranomaiset:

Tehtävän kuvaus ja tavoite

Tulvariskien hallinnalla ja patoturvallisuuden valvonnalla varaudutaan sekä äkillisiin tilanteisiin ja onnettomuuksiin että hitaasti eteneviin ilmiöihin, kuten ilmastonmuutokseen. Tulvariskien hallinnan tavoitteena on vähentää tulvariskejä, ehkäistä ja lieventää tulvista aiheutuvia menetyksiä sekä edistää varautumista. Patoturvallisuuden valvonnan tavoitteena on varmistaa turvallisuus padon elinkaaren kaikissa vaiheissa sekä vähentää padosta aiheutuvaa vahingonvaaraa.

Toimintamalli

Patojen omistajat vastaavat patojen kunnosta ja turvallisuudesta sekä laativat vahingonvaaraluokkaan 1 kuuluville ja muille viranomaisen määräämille padoille vahingonvaaraselvitykset. Tulvakeskus tuottaa valtakunnallisia tulvaennusteita ja tulvavaroituksia sekä ylläpitää valtakunnallista vesi‐ ja tulvatilannekuvaa. Tulvakeskus on Ilmatieteen laitoksen ja Suomen ympäristökeskuksen yhteinen palvelu, joka perustuu tiiviiseen yhteistyöhön elinkeino-, liikenne‐ ja ympäristökeskusten ja pelastuslaitosten kanssa. Tietoa ja palveluita tuotetaan viranomaisille ja kansalaisille sekä myös toiminnanharjoittajille ja yrityksille.

## Työvoiman saannin turvaaminen

Vastuuministeriö: TEM

Tehtävän kuvaus ja tavoite

Työvoimaa ja tarvittaessa lisätyövoimaa varaudutaan ohjaamaan ja turvaamaan yhteiskunnan toiminnan kannalta elintärkeille yrityksille, julkiselle hallinnolle, maanpuolustukselle ja väestön perusturvaan liittyville aloille riittävä osaava työvoima. Työvoiman saannin turvaaminen tukee huoltovarmuutta.

Toimintamalli

Nyky-yhteiskunnan toiminnot perustuminen entistä enemmän sähköisiin toimintaympäristöihin lisää voimakkaasti erikois- ja asiantuntijaosaamisen merkitystä ja tarvetta, joka korostuu etenkin häiriötilanteissa ja poikkeusoloissa. Pyrkimyksenä on työvoiman käytön säänteleminen ensin normaalein työnvälityksen keinoin, poikkeusoloissakin. Valmiuslain poikkeusolojen määrittelyn vakavimmissa sodan uhkan ja sodan tilanteissa voidaan työvoiman ohjaamiseksi ottaa käyttöön myös erityistoimivaltuuksina työnvälityspakko, irtisanomisoikeuden rajoittaminen, yleinen työvelvollisuus.

Työ- ja elinkeinoministeriö koordinoi viranomaisten yhteistoimintaa työvoiman hankinnassa ja ohjaamisessa yhteiskunnan elintärkeiden toimintojen turvaamiseksi. Keskushallinnossa työ- ja elinkeinoministeriön keskeisiä kumppaneita ovat mm. sosiaali- ja terveysministeriö terveydenhuoltohenkilöstöjen tietojen osalta. Muita yhteistyökumppaneita ovat mm. väestörekisterikeskus, tilastokeskus ja maistraatit sekä elinkeinoelämän ja yrittäjien keskeiset järjestöt. Alueellisesti ja paikallisesti vastuutahoina ovat elinkeino-, liikenne- ja ympäristökeskukset ja työ- ja elinkeinotoimistot.

Työvoiman saannin turvaamiseksi on olennaista, että kaikki hallinnonalat, yhteiskunnan kriittiset toiminnot ja palvelut sekä huoltovarmuuskriittiset yritykset kiinnittävät omassa varautumisessaan huomiota avainhenkilöidensä ja yleensä työvoiman tarpeisiin, koulutustarpeisiin jne. eri häiriö- ja poikkeusolotilanteissa.

## Koulutus- ja tutkimusjärjestelmän ylläpitäminen

Vastuuministeriö: OKM

Tehtävän kuvaus ja tavoite

Koulutusta ja tutkimustoimintaa ylläpitämällä varmistetaan osaamisen laajuus ja monipuolisuus sekä riittävän ammattitaitoisen työvoiman saanti tarjonnan ja tarpeiden mukaisesti. Kansallisella tutkimusjärjestelmällä tuotetaan tietoa yhteiskunnallisen päätöksenteon tueksi. Oman tutkimustoiminnan merkitys korostuu poikkeusoloissa, koska muualla tuotettua tietoa on vaikea saada käyttöön.

Toimintamalli

Koulutus- ja tutkimusjärjestelmän kaikkien osien toimintakyky varmistetaan. Järjestelmän voimavaroja kohdennetaan turvallisuustilanteen edellyttämällä tavalla sekä työvoiman tarjonnan ja tarpeiden mukaan eri koulutusasteille ja -aloille. Mahdollisuus siirtyä koulutusasteelta toiselle turvataan. Ylioppilaskirjoitukset, yhteishaku ja valintakokeet sekä kouluruokailu ja opiskeluhuolto järjestetään mahdollisimman kattavasti kaikissa turvallisuustilanteissa.

Valtion tutkimuslaitosten ja korkeakoulujen tutkimustoiminta turvataan. Perustutkimuksesta huolehditaan riittävässä määrin, koska soveltava ja päätöksentekoa tukeva tutkimus rakentuu vahvan perustutkimuksen varaan. Tutkimusrahoituksen kohdentamisella sekä tutkimuslaitosten, yliopistojen ja ammattikorkeakoulujen tulosohjauksella huolehditaan tiedon riittävästä saannista. Valtioneuvoston yhteisissä tutkimusrahoitusprosesseissa huomioidaan ja ennakoidaan tietotarpeiden muutokset. Ministeriöt vastaavat oman hallinnonalansa tutkimuslaitosten ohjauksesta sekä tutkimuksen ja tutkimusrahoituksen käytön muutoksista häiriötilanteissa ja poikkeusoloissa.

## Elintärkeän teollisuus- ja palvelutuotannon turvaaminen

Vastuuministeriö: TEM

Tehtävän kuvaus ja tavoite

Kriittisen teollisuus- ja palvelutuotannon tehtävänä on tuottaa hyödykkeitä ja palveluja yhteiskunnan elintärkeiden toimintojen turvaamiseksi. Keskeistä on huoltovarmuuden kannalta välttämätön tuotanto, vientiteollisuuden toimintaedellytykset, kyky huoltaa ja korjata Puolustusvoimien materiaaleja ja järjestelmiä, kriittisimpien raaka-aineiden, komponenttien ja muiden tuotantopanosten varmuusvarastointi, julkisen ja yksityisen sektorin välinen toimiva kumppanuus sekä kansainvälinen taloudellinen yhteistyö.

Toimintamalli

Varautumisjärjestelyt perustuvat lainsäädäntöön, sopimuksiin ja yritysten omaehtoiseen toimintaan. Valtion viranomaisilla ja liikelaitoksilla sekä kunnilla on lakisääteinen velvoite varmistaa tehtäviensä mahdollisimman häiriötön hoitaminen normaaliolojen häiriötilanteissa ja poikkeusoloissa. Teollisuusyrityksillä ei ole yleistä lakiin perustuvaa velvoitetta. Niiden osalta varautuminen perustuu alan järjestöjen ja Huoltovarmuuskeskuksen välisiin sopimuksiin. Yhteiskunnan etujen mukaista on pyrkiä varmistamaan kaikissa tilanteissa huoltovarmuuden kannalta tärkeiden yritysten ja verkostojen toiminta. Verkottuneessa yhteiskunnassa korostuvat toimintojen keskinäisriippuvuudet. Merkittävä osa kriittisen tuotannon parissa tehtävästä huoltovarmuustyöstä koostuu yritysten jatkuvuudenhallinnan kehittämisestä. Välttämättömistä raaka-aineista ja tuotteista pidetään varmuus- ja turvavarastoja. Tärkeää on keskeisten toimijoiden yhteydenpidon tiivistäminen sekä keskitetyn tilannekuvan kokoaminen ja ylläpito.

Toimenpiteet niukkeneviin resursseihin sopeutumiseksi voidaan toteuttaa mahdollisimman pitkään markkinaehtoisesti, huoltovarmuusorganisaation puitteissa, hakien alan toimijoiden ja asiantuntijoiden sekä viranomaisten kesken kokonaisuuden kannalta optimaalisin ratkaisu. Vaikeimmissa ja pitkäkestoisissa tilanteissa raaka-aineiden maahantuontia ja maastavientiä sekä käyttöä teollisuudessa ohjataan valmiuslain säännösten mukaisesti.

Kriittisen tuotannon varautumista ohjaa ja koordinoi huoltovarmuusministeriöt, Huoltovarmuuskeskus sekä huoltovarmuusorganisaation teollisuussektori ja -poolit. Poolit ohjaavat ja tukevat oman alansa yritysten ja toimipaikkojen varautumista, edistävät yhteistoimintaa yritysten ja viranomaisten välillä, laativat ja ylläpitävät tietoja poolin toimialan huoltovarmuuskriittisistä yrityksistä sekä järjestävät varautumiseen liittyviä harjoituksia ja koulutustilaisuuksia. Tulli toimeenpanee tarvittavan ulkomaankaupan tavaraliikenteen ja tavaroiden sääntelyn yhdessä muiden vastuuviranomaisten ja yritysten kanssa.

## Ruokahuollon turvaaminen

Vastuuministeriö: MMM, TEM, LVM, STM, UM

Tehtävän kuvaus ja tavoite

Ruokahuollon turvaamisella varmistetaan väestön ravinnon saatavuus, laatu ja turvallisuus riittävällä kotimaisella maataloustuotannolla, varmuusvarastoinnilla, kehittämällä tuotantojärjestelmää uusiutuvia ja kierrätettäviä tuotantopanoksia painottavaksi sekä varmistamalla tuotannossa tarvittavien ulkomaisten tuotantopanosten saatavuus. Kalatalouden toimintaedellytykset turvataan huolehtimalla kalavarojen kestävästä käytöstä ja hoidosta.

Vaikutetaan jatkuvasti kansallisesti ja EU:ssa siihen, että maataloudella on pohjoisissakin oloissa riittävät taloudelliset toimintaedellytykset. Kannattava alkutuotanto on ruokahuollon turvaamisen perusedellytys. Parantamalla alkutuotannon toimintavarmuutta ja jatkuvuudenhallintaa varmistetaan raaka-aineiden osalta elintarvikkeiden valmistuksesta ja jakelusta vastaavien yritysten mahdollisuudet toimittaa elintarvikkeet kuluttajien saataville. Tilaus-toimitusketjujen varmistaminen sekä digitaalisessa että fyysisessä ympäristössä (ml. ulkomaankauppa) tehdään yhteistyössä elinkeinoelämän kanssa. Päivittäistavarahuollon häiriötilanteiden strategisen tason toiminta-ajatus kirkastetaan.

Toimintamalli

Maatalous tuottaa raaka-aineet elintarviketeollisuudelle, jonka tuotannonohjauksen on perustuttava mahdollisimman reaaliaikaiseen kuvaan maataloudesta saatavista raaka-aineista. Maa- ja metsätalousministeriö varautuu suuntaamaan tuotantoa sekä säännöstelemään muun muassa polttoaineita, lannoitteita, siemeniä, rehuja sekä eläintautien ja zoonoosien torjunnassa välttämättömiä eläinlääkkeitä ja rokotteita yhteistyössä työ- ja elinkeinoministeriön, sosiaali- ja terveysministeriön, huoltovarmuusorganisaation sekä Fimean kanssa siten, että koko väestölle voidaan turvata määrältään ja laadultaan riittävä ja terveydellisesti turvallinen ravinnonsaanti kaikissa turvallisuustilanteissa. Viranomaisten, järjestöjen ja elinkeinoelämän välinen tiedonkulku ja yhteistyö osaamisen kehittämisessä ja tilannekuvan muodostamisessa ovat keskeisessä asemassa.

Alkutuotannon toimintaedellytysten ja elintarviketurvallisuuden turvaaminen kuuluu maa- ja metsätalousministeriön hallinnonalaan. Elintarvikkeiden jalostamisen ja jakelun sekä muun päivittäistavarahuollon turvaaminen kuuluu työ- ja elinkeinoministeriön hallinnonalaan. Kuljetusten jatkuvuuden turvaaminen ja kyberturvallisuus kuuluu liikenne- ja viestintäministeriön ja ulkomaankaupan edellytysten turvaaminen ulkoministeriön hallinnonalaan. Eläinlääkkeiden ja -rokotteiden saatavuuden turvaaminen kuuluu sosiaali- ja terveysministeriön hallinnonalaan. Tullin elintarvikevalvonnan tehtävänä on valvoa ei-eläinperäistentuontielintarvikkeiden maahantuontia ja edistää kuljetusten sujuvuutta.

## Päivittäistavarahuollon turvaaminen

Vastuuministeriö: TEM, MMM

Tehtävän kuvaus ja tavoite

Päivittäistavarahuollolla varmistetaan kaikissa turvallisuustilanteissa väestön hyvinvoinnin kannalta tärkeiden elintarvikkeet ja eräiden muiden perustarvikkeiden kuten hygieniatuotteiden saatavuus sekä joukkoruokailun toimintaedellytykset.

Toimintamalli

Päivittäistavarahuollon järjestelmä perustuu toimiviin markkinoihin, kotimaassa toimivaan elintarviketeollisuuteen ja sen jalostuskykyyn sekä elintarvikelogistiikan ja kaupan toimintakykyyn. Keskeisessä asemassa ovat markkinoiden, logistiikan, maksujärjestelmien, tietojärjestelmien ja –yhteyksien sekä sähkönjakelun toimivuus ja leipäviljan varmuusvarastointi.

Ensisijainen toimintatapa (ohjauskeino) tilanteissa on viranomaisten ja elinkeinoelämän toimijoiden keskitetty tilannekuva ja tiivis muu yhteistyö sekä valtionhallinnon toimesta tehtävä kansainvälinen viranomaisyhteistyö. Markkinat sopeutuvat ja löytävät uusia tapoja toimia. Keskittyminen tärkeimpien perustuotteiden valmistukseen, elintarviketeollisuuden raaka-aineiden käytön ohjaaminen sekä tuotteiden jakelun ohjaaminen koordinoidusti ovat keinoja sopeutua niukkeneviin resursseihin.

Työ- ja elinkeinoministeriö yhteistyössä maa- ja metsätalousministeriö kanssa varautuu ohjaamaan vakavissa häiriötilanteissa ja poikkeusoloissa tarvittaessa valmiuslain toimivaltuuksin voimavarojen käyttöä, elintarvikkeiden tuotantoa ja tarjontaa huoltovarmuuden kannalta tarkoituksenmukaisella tavalla. Kunnat (jatkossa myös maakunnat) turvaavat vastuullaan olevien ruokapalveluiden jatkuvuuden vakavissa häiriötilanteissa ja poikkeusoloissa.

# Väestön toimintakyky ja palvelut

## Väestön viimesijaisen toimeentulon turvaaminen

Vastuuministeriö: STM, VM

Tehtävän kuvaus ja tavoite

Toimeentuloturvan järjestämisellä ehkäistään köyhyyttä ja syrjäytymistä sekä edistetään ihmisten hyvinvointia ja henkistä kriisinsietokykyä, yhteiskuntarauhaa ja kansallista yhtenäisyyttä. Vähimmäisetuuksiin oikeutetut henkilöt ovat hyvin haavoittuvassa asemassa ja etenkin minimietuuksien varassa elävien talous on haavoittuvaa jo lyhyissäkin etuuksien maksatusten häiriöissä.

Etuuksien rahoitus ja maksatus kriisitilanteissa turvataan ylläpitämällä suunnitelmia lainsäädäntömuutoksiksi ja varmistamalla valtakunnallisesti kattava palveluverkko ja kriisiolosuhteisiin sopeutetut palvelukanavat. Varautuminen perustuu etukäteen valmisteltuun paikalliseen viranomaisyhteistyöhön, jota valtionhallinnon toimijat oman toimialueensa puitteissa tukevat.

Kaikissa häiriö- ja poikkeustilanteissa pyritään toimimaan pääosin niin normaalisti kuin mahdollista. Kaikkien etuuksien maksatusta jatketaan normaalisti niin kauan kun asiointi ja maksujärjestelmät, sekä niiden rahoitus toimivat. Jos etuuksien maksamista joudutaan rajoittamaan, se tehdään ensisijaisesti supistamalla niitä etuuksia, jotka eivät merkittävästi vaikuta edunsaajien välittömään toimeentuloon. Syvän kriisin varalle suunnitellaan yhden jatkuvasuoritteisen etuuden maksamista eri elämäntilanteissa. Etuus maksetaan toimeentulotukena.

Kela huolehtii viimesijaisen etuuden, perustoimeentulotuen, käsittelystä ja maksatuksesta. Harkintaa edellyttävä täydentävän ja ehkäisevän toimeentulotuen myöntäminen on kuntien (jatkossa maakuntien) sosiaalityön tehtävä. Kela ja kunnat varautuvat toimeentuloturvan järjestämiseen myös poikkeusoloissa. Toimeentulotuen normaaliolosuhteiden maksatukselle tulee luoda varamenettelyt tietojärjestelmähäiriöiden sekä laaja-alaisen pankki- ja maksujärjestelmän häiriön varalle. Koska käteisen rahan riittävyyttä ei voida taata, on poikkeuksellisiin maksatusjärjestelmiin, kuten esimerkikisi maksusitoumustyyppisiin maksatusjärjestelyihin, varuduttava etukäteen. VM, STM, Suomen Pankki ja Kela selvittävät miten rahoitusjärjestelmän toimivuus toteutetaan, jotta poikkeukselliset maksatusjärjestelmät ovat toteutettavissa. Tärkeää on huolehtia myös Kelan ja kuntien palvelupisteiden valtakunnallisesta kattavuudesta sekä toimivien palvelukanavien olemassaolosta. Täydentävän ja ehkäisevän toimeentulotuen toimeenpano sosiaalityön yhteydessä toteutaan joustavasti ja proaktiivisesti tarvittaessa yhteistyössä kuntien kesken (jatkossa maakuntien)ja Kelan kanssa. Koska toimivien palvelukanavien määrä kriistilanteessa voi olla rajoitettua, on tärkeää, että toimivat kanavat ovat tarvittaessa kaikkien perusturvasta huolehtivien toimijoiden käytössä. Viranomaisyhteistyössä voidaan soveltaa joustavasti poikkeusolosuhteiden edellyttämiä toimintatapoja.

Toimintamalli

Kela varautuu toimeentulotuen häiriöttömään maksatukseen. Kelan ja kuntien välinen yhteistyö ja erityisesti sähköinen tiedonsiirto varajärjestelyineen varmistetaan. Tärkeää on, että kunnilla ja Kelalla on yhteinen tieto toimeentulotuen asiakkuuksista myös häiriötilanteissa. Myös kunnat (jatkossa maakunnat) varautuvat täydentävän ja ehkäisevän toimeentulotuen maksuun kriisi- ja häiriötilanteissa sekä poikkeusoloissa. Keskitetysti on sovittu perusperiaatteista tietoliikenteen varajärjestelyjen toiminnan varmistamiseksi yhdessä mm. Kelan, Eläketurvakeskuksen, pankkien, verottajan, Väestörekisterikes­kuksen ja operaattorien kanssa. Poikkeusoloissa etuuksien tasoon ja maksatukseen voidaan tehdä muutoksia valtioneuvoston asetuksella. Poikkeusoloissa toimitaan niin, että paluu normaalioloihin tapahtuu mahdollisimman vaivatta. Poikkeusolojen aikaisia etuusmaksuja ei normaalitilanteeseen palattaessa oikaista eikä peritä.

## Sosiaali- ja terveydenhuollon palvelujen turvaaminen

Vastuuministeriö: STM

Tehtävän kuvaus ja tavoite

Väestön toimintakyky ja hyvinvointi turvataan ylläpitämällä ja kehittämällä sosiaali- ja terveydenhuollon (sote) palveluita normaaliolossa ja varautumalla kriisi- ja häiriötilanteisiin sekä poikkeusoloihin. Julkisten palveluiden järjestäminen on kuntien ja kuntayhtymien vastuulla vuoden 2018 loppuun saakka, jonka jälkeen järjestämisvastuu siirtyy 18 maakunnalle. Tässä yhteydessä sote-palvelujen järjestäminen ja tuottaminen eriytetään toisistaan. Viimesijainen tuotantovastuu on kuitenkin maakunnan sote-liikelaitoksella. Laillisuuden ja perusoikeuksien toteutumisen valvonnasta myös varautumisen osalta vastaa valtion valvontaviranomainen. Maakunta vastaa, että sote-palveluissa varautuminen on yhteen sovitettu toiminnallisiksi kokonaisuuksiksi myös muiden maakuntien, kuntien, kolmannen sektorin, sekä valtion toimijoiden kanssa. Sote-palveluiden turvaamisessa keskeistä on kriittisen infrastruktuurin toiminta: sähkö, vesi, jätehuolto, ruokahuolto sekä asiakas- ja potilastietojärjestelmien toiminta. Toimivat peruspalvelut ja hyvin suunnitellut asiakas- ja potilasprosessit ja vastuunjako ovat osa hyvää varautumista. Häiriötilanteissa kiireellisten palvelujen tarve korostuu.

Maakuntien järjestämän sosiaali- ja terveydenhuollon alueellista yhteensovittamista, kehittämistä ja yhteistyötä varten on viisi yhteistyöaluetta, joiden alueella on ensihoitokeskus. Ensihoitopalvelu on osa sosiaali- ja terveydenhuollon päivystysrakennetta ja toimialan valmiutta. Ensihoitokeskukset ja alueen sosiaalipäivystykset osallistuvat alueellisten varautumis- ja valmiussuunnitelmien ja tilannekuvan laatimiseen, joka yhteensovitetaan muiden viranomaisten ja toimijoiden kanssa. Ensihoitokeskukset myös mm. sovittavat yhteen hätäkeskuslaitokselle annettavat hälytysohjeet, vastaavat sosiaali- ja terveystoimen kansallisten korkean varautumisen viestintä- ja tietojärjestelmien alueellisesta ylläpidosta. Laajan ympärivuorokautisen päivystyksen sote-palveluista vastaa 12 maakuntaa.

Toimintamalli

Kunnat (jatkossa maakunnat) huolehtivat, että ihmiset saavat kaikissa turvallisuustilanteissa hyvinvoinnin ja toimintakyvyn kannalta kiireelliset ja välttämättömät sote-palvelut asuinpaikasta ja vuorokauden ajasta riippumatta yksityisten palvelujen kapasiteetti huomioiden. Sosiaali- ja terveydenhuollon palvelujen järjestäjät ja tuottajat varautuvat häiriötilanteisiin ja poikkeusoloihin valmiussuunnitelmin yhteistyössä alueensa viranomaisten, yritysten, järjestöjen ja kansalaisten kanssa. Varautumisessa huomioidaan, että kotiin annettavien sote-palveluiden määrä kasvaa. Välttämättömien sote-palveluiden turvaamisessa huomioidaan erityisesti haavoittuvat ryhmät.

Uudenmaan maakunnan alueella toimivat STM:n nimeävät valtakunnalliset toimijat lääkinnän osalta Helsingin ja Uudenmaan sairaanhoitopiiri ja myrkytystietokeskus sekä psykososiaalisen tuen osalta Vantaan sosiaali- ja kriisipäivystys. Pohjois-Pohjanmaa kehittää ja ylläpitää valtakunnallisena toimijana sosiaali- ja terveydenhuollon valmiussuunnittelutyökalua.

Maakuntien väliaikaishallinnon aikana huomioidaan tulevien rakenteiden varautuminen häiriötilanteisiin ja poikkeusoloihin. Kunnat (jatkossa maakunnat) varmistavat sopimuksin, yhteisillä koulutuksilla, harjoituksilla ja valmiussuunnitelmissaan palvelujen jatkuvuuden myös silloin kun palveluja hankintaan yksityisiltä palvelun tuottajilta tai palvelusetelillä. Kukin organisaatio huolehtii osaltaan siitä, että henkilöstö osaa toimia häiriötilanteissa ja poikkeusoloissa.

Sote-palveluiden varautumista kehitetään lainsäädännön ja ohjeistuksen, koulutuksen ja harjoitustoiminnan sekä seurannan osalta. Kehitetään hälytys- ja tilannekuvajärjestelyjä sekä häiriötilanneviestintää. Huomioidaan järjestöjen vapaaehtoisresurssit kaikilla hallinnon tasoilla ja suunnitellaan sekä sovitaan tuesta häiriötilanteiden ja poikkeusolojen aikana.

## Varhaiskasvatuksen, koulutuksen ja osaamisen ylläpitäminen

Vastuuministeriö: OKM

Tehtävän kuvaus ja tavoite

Taataan keskeisten varhaiskasvatus- ja koulutuspalvelujen häiriötön jatkuminen kaikissa tilanteissa. Varhaiskasvatuksen, koulutuksen ja osaamisen ylläpitämisellä tuetaan väestön psyykkistä, fyysistä ja sosiaalista hyvinvointia edistämällä yksilöiden kykyä käsitellä ja kohdata häiriö- ja poikkeustilanteita. Koulutuspalveluita hyödynnetään kansalaistiedottamisen ja -vaikuttamisen kanavana sekä kansakunnan henkistä ja sosiaalista eheyttä ylläpitävänä, väestön luottamusta yhteiskunnan toimintaan lisäävänä ja maanpuolustustahtoa vahvistavana toimintana.

Toimintamalli

Varhaiskasvatus- ja perusopetuspalvelut turvataan häiriötilanteissa ja poikkeuoloissa. Varaudutaan tilanteisiin, joissa palveluiden tarve saattaa kasvaa. Varhaiskasvatuksessa, perusopetuksessa ja toisen asteen koulutuksessa opetussuunnitelmiin on sisällytetty läpäisevästi osallisuus ja aktiivinen kansalaisuus. Lapsille, nuorille ja aikuisille välitetään suomalaisen yhteiskunnan arvomaailmaa sekä tietoa väestön turvallisuudesta, vastuullisesta käyttäytymisestä elämän eri tilanteissa sekä yhteiskunnan turvallisuudesta.

# Henkinen kriisinkestävyys

## Kulttuuripalvelujen ylläpitäminen ja kulttuuriomaisuuden suojelu

Vastuuministeriö: OKM

Tehtävän kuvaus ja tavoite

Kulttuuri on keskeinen ihmisen identiteettiä ja omanarvontuntoa muovaava tekijä. Vahva identiteetti lisää yhteisöllisyyttä ja kykyä sitoutua yhteisiin päämääriin. Kansainvälisessä toimintaympäristössä ja kulttuureiltaan moninaisessa yhteiskunnassa identiteetit rakentuvat kansallista identiteettiä edustavien arvojen ja osakulttuurien sekä kansainvälisiin vaikutteisiin liittyvien identiteettien ja arvojen välisessä vuorovaikutuksessa. Kansakunnan yhteiset arvot rakentuvat erilaisten kulttuuri-identiteettien, arvojen ja kulttuuriperinnön moninaisuuden pohjalta. Kulttuuri-identiteetin rakentumista tukevat kulttuuripalveluiden ylläpito ja kulttuuriomaisuuden suojelu.Tärkeää on vuorovaikutus eri ryhmien kesken sekä niiden ja kansallisten instituutioiden välillä. Kansainvälisyys edesauttaa erilaisten arvojen ja kulttuurien ymmärtämistä ja siten tukee myös kansallisen identiteetin rakentumista.

Toimintamalli

Taiteellisen ja luovan työn ja toiminnan, kulttuurisen osallisuuden ja osallistumisen sekä kulttuuriperinnön säilymisen ja välittymisen edellytykset turvataan. Taiteellisen ja luovan työn ja kulttuurisen toiminnan kannalta tärkeää on mahdollisuus ilmaista itseään luovasti ja pitää yllä myös kulttrin kansainvälisiä yhteyksiä. Kulttuurisen osallisuuden ja osallistumisen turvaamiseksi ylläpidetään toimintoja, jotka turvaavat taide- ja kulttuuripalvelujen saatavuuden koko maassa. Kirjastolaitos ulottuu kaikkiin kuntiin, ja kirjastot ovat erityisen tärkeitä myös kansalaisten tiedollisten oikeuksien toteutumisen kannalta. Jokaiselle kansalaiselle turvataan mahdollisuus taiteen ja kulttuurin harrastamiseen sekä taide- ja kulttuurielämyksiin. Edistetään kulttuuristen ryhmien vuorovaikutusta ja kohtaamista sekä uskontojen vuoropuhelua.

Kansallisesti merkittävään kulttuuriomaisuuteen sisältyy merkittäviä kulttuuriperintöarvoja, joiden turvaaminen on varmistettava kaikissa turvallisuustilanteissa. Kulttuuriperinnöllä on suuri merkitys yksilöiden ja yhteisöjen identiteetin ja itsetunnon säilyttämisessä. Monet kansalliseen kulttuuriomaisuuteen luettavat kohteet ja yksittäiset esineet kuten taideteokset ovat myös kansallisen itsenäisyytemme symboleja ja niiden näkyvä turvaaminen kriisiolosuhteissa vahvistaa sekä väestön turvallisuudentunnetta että yhteenkuuluvuuden tunnetta.

Suojeltavaksi kulttuuriomaisuudeksi luetaan muinaisjäännökset, kulttuurihistoriallisesti merkittävät rakennukset ja rakennusryhmät, taideteokset, käsikirjoitukset, kirjat ja esineet, tieteelliset kokoelmat sekä arkisto- ja kirjastokokoelmat. Kulttuuriomaisuuteen lukeutuvat myös ne rakennukset, johon irtainta kulttuuriomaisuutta on koottu varastointi- tai näyttelytarkoituksessa, tieteen ja kulttuurin digitaaliset tietovarannot sekä immateriaalioikeudet, jotka kiteytyvät tekijänoikeuksissa. Aineistoista yhä suurempi osa on digitaalisessa muodossa. Digitalisoitumiskehitys voimistaa tietojärjestelmien, sähköisten palveluiden ja tietokantojen merkitystä kulttuuriomaisuuden suojelussa.

Alueelliset ja paikalliset viranomaiset varmistavat, että rakennettua kulttuuriympäristöä ja muita kulttuuriomaisuuskohteita koskeva paikka- ja ominaisuustieto on ajantasaista ja saatavilla. Valtakunnalliset viranomaiset huolehtivat kulttuuriomaisuuskohteiden seurannan järjestämisestä ja valtakunnallisten rekisterien toimivuudesta sekä tiedon tuottamisesta myös kohteiden omistajille. Viranomaiset toimivat yhteistyössä kulttuuriesineiden laittoman maastaviennin estämiseksi.

## Hengellisen toiminnan edellytysten turvaaminen

Vastuuministeriö: OKM

Tehtävän kuvaus ja tavoite

Turvataan evankelis-luterilaisen ja ortodoksisen kirkon sekä muiden uskonnollisten yhdyskuntien edellytykset toimia väestön henkisen tasapainon ja hyvinvoinnin vahvistajina sekä henkisen huollon ylläpitäjinä. Uskonnollisille yhdyskunnille turvataan mahdollisuudet ylläpitää hengellistä toimintaa sekä osallistua ihmisten henkiseen huoltoon osana yhteiskunnan psykososiaalisen tuen kokonaisuutta ja kriisien uhrien auttamiseen kaikissa turvallisuustilanteissa.

Uskonnollisten yhteisöjen lisäksi henkisen tuen palvelujen turvaamisen osalta monilla järjestöillä on laaja-alaiset mielenterveyteen, kriisipalveluihin ja hyvinvointiin liittyvät toiminnot, joissa on sekä ammatillisia että vapaaehtoisuuteen perustuvia palveluita.

Toimintamalli

Evankelis-luterilainen kirkko, sen seurakunnat, seurakuntayhtymät ja tuomiokapitulit laativat valmiussuunnitelmansa. Toimintaa koordinoi kukin tuomiokapituli alueellaan. Kiinteä yhteistyö maakuntien kanssa tukee tätä valmiussuunnittelua ja edistää henkisen kriisinkestävyyden tukemista paikallisesti ja valtakunnallisesti. Evankelis-luterilaisen kirkon seurakunnat huolehtivat kaikissa turvallisuustilanteissa yleisten hautausmaiden ylläpidosta arvokkaalla ja vainajien muistoa kunnioittavalla tavalla.

## Nuorisotyön ja -toiminnan sekä liikunnan kansalaistoiminnan ylläpitäminen

Vastuuministeriö: OKM

Tehtävän kuvaus ja tavoite

Nuorisotyön ja – toiminnan tavoitteena on yhteiskunnan mahdollisimman normaalin toiminnan ylläpitäminen erilaisissa häiriö- ja kriisitilanteissa tehden yhteistyötä viranomaisten, järjestöjen ja muiden vapaaehtoistoimijoiden kanssa. Järjestö- ja kansalaistoiminnalla on merkittävä osuus henkisessä kriisinhallinnassa, samoin myös käytännön toimijoina häiriö- ja kriisitilanteissa. Nuorisojärjestöillä ja nuorisotyötä tekevillä järjestöillä on monenlaista osaamista. Opiskelijajärjestöt pystyvät tukemaan opetustoimen ylläpitämistä niin valtakunnallisella kuin paikallisella tasolla. Poliittiset ja muut aatteelliset järjestöt tukevat mm. eri kulttuuriryhmien vuorovaikutusta. Luonto- ja harrastusjärjestöt tuovat omalla osaamisellaan lisämahdollisuuksia huoltovarmuuteen ja toimeentuloon.

Toimintamalli

Nuorisotyö ja nuorisotoiminta ovat erityisesti nuoria koskevissa kriiseissä merkittäviä voimavaroja. Nuorisotyön metodit, kuten tehostettu nuorisotyö ja nuorille suunnatut palvelut tukevat nuoria kriisi-tilanteiden käsittelyssä ja niistä selviämisessä. Nuorisotyö kunnissa, järjestöissä ja seurakunnissa osaltaan rakentaa nuorelle työkaluja kriisien kohtaamiseen ja niistä selviämiseen. Kunnallinen nuorisotyö on tukena koulutuspalvelujen häiriöttömään jatkamiseen ja on nuorten tukena järjestämällä toimintaa ja tukipalveluja oppilaitoksissa ja vapaa-ajalla. Valtakunnallisesti organisoitu nuorisotyön kriisivalmiusverkosto toimii tehostetusti tukien muun nuorisotyön toimijoita sekä alueellisesti että paikallisesti ja pitäen yllä viranomaisten välistä yhteistyötä, samoin tilanteen mukaan koordinoi vapaaehtoistoimintaa.

Liikuntatoiminnan edellytysten ja jatkuvuuden varmistaminen kriisien aikana on liikuntahallinnon ja kansalaisjärjestöjen päätehtävä. Fyysinen toimintakykyisyys ja muutos- ja stressitilanteiden hallintakyky ovat kriisiaikoina tärkeitä.

Kansalaistoiminta itsessään luo ja vahvistaa yhteisöllisyyttä ja siten osaltaan ylläpitää yhteiskuntarauhaa. Liikuntasektorin tavoitteena on toimintaedellytysten varmistaminen kansalaistoiminnalle kriisiaikana. Liikunnan kansalaisjärjestöjen muodostamien sosiaalisten verkostojen ylläpito ja hyödyntäminen on yhteiskunnan luottamuksen, toimintakyvyn ja viestinnän kannalta keskeistä kriisivalmiutta.

## Luottamuksen säilyttäminen viranomaisen toimintaan ja yhteiskuntaan

Vastuuministeriö: kaikki ministeriöt

Tehtävän kuvaus ja tavoite

Kansalaisten luottamus viranomaisen toimintaan on olennainen osa henkisen kriisinkestävyyden ylläpitämistä. Luottamus rakennetaan viranomaisten normaaliajan toiminnalla. Sekä normaalioloissa että muissa turvallisuustilanteissa viranomaisen toiminnan tulee perustua samoille perusperiaatteille ja arvoille, jotta kansalaisten luottamus säilyy.

Toimintamalli

Viranomaisen näkökulmasta oikeusvaltioperiaatteen noudattaminen kaikessa toiminnassa on keskeistä luottamuksen säilyttämiseksi. Jotta turvallisuudentunne ja luottamus viranomaisiin vahvistuu ja säilyy, kansalaisten oikeusturvasta huolehditaan kaikissa turvallisuustilanteissa. Lisäksi viranomaisen päätöksenteon ja toiminnan johdonmukaisuus lisää luottamusta viranomaisen toimintaan. Tähän liittyy häiriötilanteen hallinnan edellyttämän toiminnan johtovastuiden selkeys.

Keskeinen osa varautumista on hallinnon eri asteella laaditut valmiussuunnitelmat ja niiden ajan tasalla pitäminen. Säännölliset valmiusharjoitukset läpi koko hallinnon harjoittavat viranomaisia vakavien häiriötilanteiden ja poikkeusolojen edellyttämään yhteistoimintaan ja antavat konkreettista tietoa yhteiskunnan elintärkeiden toimintojen turvaamisesta. Häiriötilanteiden ja poikkeusolojen aikaisen toiminnan etukätinen suunnittelu ja harjoittelu sekä niistä tiedottaminen edesauttavat luottamuksen säilymistä myös kriisitilanteissa. Kansalaisten osallistuminen esimerkiksi järjestöjen kautta valmiuden suunnitteluun, harjoituksiin ja koulutuksiin edistetään verkottumista ja sitä kautta luottamusta yhteiskuntaan ja viranomaisten toimintaan kohtaan.

Kansalaisten luottamuksen säilyminen on olennaisesti riippuvainen myös viranomaisen viestinnän onnistumisesta häiriötilanteissa ja poikkeusoloissa.

## Viestintä

Vastuuministeriö: kaikki ministeriöt

Tehtävän kuvaus ja tavoite

Viestintä otetaan huomioon kaikkien hallinnonalojen kriisinkestävyyteen vaikuttavissa toimissa. Viranomaisten perustehtävien mahdollisimman hyvän hoitamisen lisäksi viestinnällä voidaan vaikuttaa kansalaisten henkiseen kriisinkestävyyteen häiriötilanteiden tai poikkeusolojen aikana. Henkisen kriisinkestävyyden näkökulmasta viestinnän tulee tähdätä kansalaisten luottamuksen ja tulevaisuudenuskon säilyttämiseen.

Toimintamalli

Viestinnälliseen varautumiseen kuuluu kansalaisten, median ja sidosryhmien viestintätapojen tunteminen sekä näiden käsitysten ja tietojen seuraaminen. Verkkosivujen ja sosiaalisen median kanavien merkitys kasvaa. Perinteisen median lisäksi kansalaisilla on käytössään suorat kanavat viranomaistietoon ja sen jakamiseen. Verkkoviestintä ja sosiaalinen media ovat entisestään nopeuttaneet tiedonkulkua ja vuorovaikutusta. Vaatimukset viranomaistiedon luotettavuuteen, empaattisuuteen, ymmärrettävyyteen ja selkeyteen kasvavat.

Viestinnällä tuetaan väestön mahdollisimman hyvää selviytymistä niin fyysisesti kuin henkisestikin. Onnistunut viestintä lisää luottamusta viranomaisten toimintaan.

Kolmannen sektorin toimijoilla on verkostojensa kautta keinot tavoittaa suuri joukko ihmisiä. Osana yhteiskunnan turvallisuustyötä kolmas sektori toimii kaksisuuntaisena viestinvälittäjänä; välittäen kansalaisten tuntoja viranomaisten suuntaan ja oikeaa tietoa kansalaisille. Kolmannen sektorin toimijat pystyvät tunnistamaan ruohonjuuritasolla heikkoja signaaleja ja yhteiskunnan muutostrendejä ja välittävät näitä viranomaisten ja päätöksentekijöiden tietoon. Kolmannen sektorin toimijat voivat kouluttaa ihmisiä informaatiovaikuttamisen tunnistamiseen ja edistää ihmisten medialukutaitoa.

## Syrjäytymisen ja eriarvoisuuden ehkäiseminen

Vastuuministeriö: STM, OKM

Tehtävän kuvaus ja tavoite

Syrjäytyminen on ilmiö, jossa huono-osaisuus kasautuu yksilölle, perheelle, ryhmälle tai tietylle väestönosalle. Syrjäytymiseen liittyy ulkopuolisuutta ja elämänhallinnan ongelmia. Syrjäytymisen kasvu aiheuttaa yhteiskunnallista epävakautta ja kansalaisten heikentyvää luottamusta päätöksentekoon ja yhteiskunnan oikeudenmukaisuuteen. Tämä voi synnyttää ääri-ilmiöitä, joihin voi olla vaikea vaikuttaa viranomaisten toimin, koska ne ilmenevät yhteiskunnan marginaaleissa. Syrjäytymiseen voidaan vaikuttaa sosiaalipoliittisin keinoin, järjestöjen ja hengellisten yhteisöjen toimin sekä poikkihallinnollisilla toimenpiteillä. Keskeisessä roolissa on kuitenkin riittävä sosiaaliturva, toimivat peruspalvelut, varhainen tuki sekä ennalta ehkäisevä työote, jotka edistävät ihmisten hyvinvointia, terveyttä, toimintakykyä ja henkistä kriisinsietokykyä. Tasaisesti jakautunut hyvinvointi, terveys ja toimintakyky estävät ihmisten eriarvoisuuden kokemusta, syrjäytymistä ja yhteiskunnan polarisoitumista. Vähimmäistoimeentuloturvan tason pitäminen kohtuullisella tasolla, palveluiden turvaaminen niitä eniten tarvitseville sekä hyvinvoinnin ja terveyden edistäminen ovat merkittävässä roolissa yhteiskunnan jäsenten yhtenäisyyden ja yhteenkuuluvaisuuden säilymiselle.

Toimintamalli

Kaikissa tilanteissa varmistetaan jokaiselle oikeus perustuslain mukaiseen ihmisarvoisen elämän kannalta välttämättömään toimeentuloon ja huolenpitoon. Ihmisten hyvinvointia ja terveyttä edistetään kunnissa ja maakunnissa. Järjestöjen ja hengellisten yhteisöjen vapaaehtoistoiminta sekä palvelut tarjoavat ihmisille sosiaalisen viitekehyksen, joka rakentaa luottamusta, aktivoi ihmisiä yhteiskunnalliseen toimintaan ja ehkäisee syrjäytymistä. Tulevien maakuntien on arvioitava ennakkoon ja otettava huomioon päätösten vaikutukset eri väestöryhmien hyvinvointiin ja terveyteen, asetettava suunnittelussaan sosiaali- ja terveydenhuollon järjestämiseen ja tuottamiseen liittyvät hyvinvoinnin ja terveyden edistämisen tavoitteet ja määriteltävä tavoitteita tukevat toimenpiteet ja vastuutahot sekä valmisteltava alueellinen hyvinvointikertomus.

Suomalainen koulutusjärjestelmä perustuu koulutukselliseen tasa-arvoon ja yhdenvertaisuuteen. Varhaiskasvatuksessa, koulutuksessa ja osaamisen ylläpitämisessä tuetaan lasten, nuorten ja aikuisten hyvinvointia, osallisuutta ja yhteisöllisyyttä. Kaikilla koulutuksen tasoilla ehkäistään syrjäytymistä, kannustetaan yhteiskunnalliseen osallistumiseen sekä edistetään kansalaisten toimintavalmiuksia häiriötilanteissa ja poikkeusoloissa.

## Vapaaehtoistoiminnan edistäminen

Vastuutoimijat: kaikki hallinnonalat ja järjestöt

Tehtävän kuvaus ja tavoite

Aauttamistoiminnan lisäksi vapaaehtoistoiminta parantaa yhteiskunnan kriisinsietokykyä ja valmiuksia vahvistamalla toiminnassa mukana olevien sosiaalista pääomaa. Vapaaehtoistoiminta edistää kansalaisten osallisuutta tarjoamalla monimuotoisia, kaikille avoimia toimintamahdollisuuksia sekä yhden vaikuttamis-kanavan kansalaisten, yhteisöjen ja yhteiskunnan välille.

Elintärkeisiin toimintoihin liittyvä vapaaehtoisresurssin olemassaolo ja elinvoimaisuus turvataan jatkossa-kin. Esimerkiksi ansiotyön ja vapaaehtoistoiminnan yhteensovittaminen edellyttää uudenlaista malleja ja työnantajille suunnattujen kannustavien toimintamallien luomista. Lainsäädäntö, strategiat ja politiikka-ohjelmat voivat osaltaan merkittävästi tukea kolmannen sektorin roolia osana yhteiskunnan kokonaistur-vallisuutta.

Toimintamalli

Elinvoimainen ja kestävä vapaaehtoistoiminta edellyttää tukea koko yhteiskunnalta. Tavoitteen saavut-tamiseksi viranomaiset ja järjestöt lisäävät vapaaehtoistoimintaa koskevan tiedon saatavuutta ja välittävät tietoa toimintaan liittyvistä hyvistä käytännöistä sekä viestivät vapaaehtoistoiminnan kansalaisille tarjoa-mista mahdollisuuksista ja sen roolista osana turvallista ja yhdenvertaista yhteiskuntaa. Huomiota tulisi lisäksi kiinnittää taloudelliseen tukemiseen sekä vapaaehtoistoiminnan näkyvyyteen ja julkiseen tunnus-tamiseen myös viranomaisten toimesta. Lainsäädännön, strategioiden ja politiikkaohjelmien valmistelussa ja toimeenpanossa huomioidaan vapaaehtoistoiminta soveltuvin osin. Osaavan ja sitoutuneen vapaaehtoisresurssin käytettävyys oikea-aikaisesti on merkityksellisen toiminnan avaintekijöitä. Oikean resurssin saatavuuden ja ylläpidon varmistamiseksi viranomaisten ja järjestöjen mahdollisuuksia tunnistaa oikeat henkilöt ja varmistaa heidän käytettävyytensä kehitetään esimerkiksi sopivan rekisterin, kuten väestötietojärjestelmän kautta. Keskeisiä toimijoita ovat palokunnat, Suomen Punainen Risti, pelastuspalvelujärjestöt, Vapaaehtoisen pelastuspalvelun jäsenjärjestöt ja maapuolustusjärjestöt.

## Väestön toipuminen

Vastuuministeriö: STM, OKM, järjestöt

Tehtävän kuvaus ja tavoite

Nykyaikaisessa yhteiskunnassa tapahtuu jatkuvasti häiriötilanteita. Tilannekuvan avulla tulee kyetä arvioimaan myös häiriötilanteiden pidempiaikaisia seurauksia yhteiskunnalle ja yksilöille. Väestön toipumista tuetaan suunnitelmallisesti ja järjestelmällisesti. Sosiaali- ja terveydenhuollon tehtävät kattavat varautumisen ennaltaehkäisystä häiriötilanteiden hallintaan ja kriiseistä toipumiseen sisältäen lyhyt- ja pitkäaikaisen jälkihuollon ja yhteiskunnan toipumisen. Myös mm. oppilaitoksilla, varhaiskasvatuksella ja kulttuurilla on keskeinen rooli ihmisten toipumisessa. Järjestötoiminnalla vahvistetaan kuntien, yhteisöjen ja yksilöiden taitoja selviytyä kriisin jälkeisestä tilanteesta. Toiminnalla vähennetään yksilöiden ja yhteisöjen myöhempää haavoittuvuutta ja pyritään ennaltaehkäisemään uusia kriisejä. Toipuminen kestää vuosia ja tämä edellyttää myös erillisen rahoituksen tarpeen arviointia. Suunnitelmissa tulee huomioida erityisen haavoittuvat väestöryhmät sekä häiriötilanteessa työskennelleet henkilöt. Häiriötilanteesta riippuen toipumista tulee seurata ja tukea sekä yhteisöjen että valtakunnan tasolla. Jälkihoidon tavoitteena on resilienssin kehittymisen tukeminen ja kansakunnan eheys.

Toimintamalli

Kaikissa häiriötilanteissa käynnistetään jälkihoidon tarpeen arviointi ja suunnittelu, jota varten kootaan suunnitteluryhmmä keskeisistä asiantuntijoista. Keskeistä jälkihoidossa on tiedottaminen, joka tulee tehdä järjestelmällisesti ja suunnitelmallisesti. Tiedotuksella pystytään rauhoittamaan ja palauttamaan osallisten ja väestön turvallisuudentunnetta ja vahvistamaan resilienssin kehittymistä. Tarvittava jälkihoito käynnistetään ja sen toteutumista seurataan. Jälkihoitoa tuetaan tutkimuksen keinoin. Jälkihoitoon kuuluu myös häiriötilannehallinnan arviointi ja siitä oppiminen. Tärkeässä roolissa on tapahtumapaikkakunnan ja maakunnan sosiaali- ja terveydenhuolto, osallisten kotipaikkakunnat ja päiväkotien ja koulujen kanssa tehtävä yhteistyö. Yhteisöllinen tuki huomioi perheet, läheiset ja esimerkiksi urheiluseurat ja muut järjestöt ja osallisten kotipaikkakunnat. Järjestöjen ylläpitämien vapaaehtoistoimintojen monipuolinen käyttö jälkihoidossa, aloitteellisuus sekä järjestöyhteistyö nopeuttavat yhteisöjen ja ihmisten selviytymistä onnettomuuksista ja kriiseistä sekä vahvistavat resilienssiä ja kriisinkestävyyttä. Psykososiaalinen tuki käynnistyy sosiaali- ja kriisipäivystysten koordinoimana viranomaistyönä. Tässä hyödynnetään sosiaali- ja terveydenhuollon valtakunnallisia toimijoita. Toipumis- ja jälkihoitosuunnitelma tehdään yhteistyössä järjestöjen ja yhteisöjen kanssa ja siinä tulee huomioida kansalaisten osallisuus. Psykososiaalisen tuen koordinaatiota maakunnissa kehitetään ja Suomeen perustetaan psykososiaalisen tuen asiantuntijaverkosto.